Hiru albiste nagusitu dira asteon munduan: Siria, Londres eta Espainia. Nork non egin, horrek arreta nagusia. Turkia sutan haserre da kurduek Sirian egindako urratsekin. Arabiarrak matxinatzea zilegi da, goitik behera salatu behar da suniten aurkako zapalketa, hiltzailea Damaskon zein Tel Aviven egon. Baina arabiartzeko asmoz lurrak kendu dizkieten kurduak altxatzen badira, orduan dardara egiten du Ankarak. Eta zakur amorratuaren moduan lehertu da Recep Tayyip Erdogan. Manipulazioak hasi du bidea: Baxar al-Assadek «terroristei» lurrak eman ei dizkie, Turkiak matxino sunitei babesaren kontraeraso gisa. Bost axola gezurra izatea, Qamishlin egunotan egondako borrokek argi adierazten dutenez. Erdoganek argi erantzun du, galdetu diotelarik ea Siriari erasoko dioten PKK Kurdistango Langileen Alderdia gerrilla nagusitzen bada: «Hori eztabaidagai ere ez da, emanda dator hori. Hori dugu asmoa, hori da egin beharrekoa». Izan zitekeen belatz sionista bat Gazari buruz berbetan, baina ez, Erdogan da, palestinarren babesle handia. Domina, ereserki eta malkoak ikusiko ditugu asteotan. Nik Afrin herriko lagun gazte baten zirrara ekarri gura dut. Durangon egon zen Siwar duela urte eta erdi, asteon egin dugu berba. Zaila da azaltzea zeinen hunkituta dagoen, bere herrian Kurdistango bandera ikusita.\nLondresen, datu pare bat: duela lau urte ez zuen parte hartu Hego Sudanek. Aurten bai. Baina Kosovok ez. Serbiarekin akordioa lortu ezean jai dauka, mendebaldeak babestuta ere. Independentzia aldarrikatu daiteke eta estatu gisa funtzionatzen hasi, baina jatorrizko estatuaren onarpena lortu arte —borondatez zein behartuta—, bereizitako estatu berri batek ez du normaltasunik izango. Horretan ibili da Ban Ki-moon egunotan Belgraden eta Pristinan. Badira ukoan tematutako estatuak, eta badira errealitatea onartzeko arazorik ez dutenak: barkamena eskatu diote Joe Allen galestar futbolariari, eta Olinpiar Jokoetako liburuxkak berriz argitaratu, nazionalitatearen lekuan «ingelesa» zekarrelako.\nGales nazioa dela onartzeak ez du galestarren independentismoa hazten edo murrizten. Kataluniari naziotasuna ukatzeak, berriz, ekarri du independentismoaren hazkundea. Egunotan umiliazioa izan da nagusi Espainian: mezu arrazistak Empordako suteetan laguntza katalanez eskatu zutelako, eta zer esan Generalitateak asteartean erreskatea iragarri zuelarik. Morrontza hori gainditzeko finantzaketa eredu berriaren alde bozkatu zuten parlamentuan biharamunean, eta Artur Masek oharra egin zuen: Madrilen erantzunak «garrantzi handiko ondorioak izango ditu Kataluniaren eta estatu osoaren arteko harremanean». Estatutu urardotuari ezetz esan zioten legez aurreratu daiteke finantzaketari emango zaion ezezkoa. Bide orria argi markatu du Ferran Requejok El Temps astekarian: hauteskundeak aurreratuko ditu Masek, krisiak estatuak autonomien aurka egingo duelako, edo finantzaketa ukatutakoan. CiUk Ogasun katalanaren promesa baztertu eta erradikalago jokatuko du. «Gero koalizio gobernua eratu beharko lukete —ERCk eta CiUk gutxienez». Independentzia prestatzeko gobernua, dio Requejok, nazioartean batez ere: «Aliatuak bilatu behar dituzu edo, gutxienez, saiatu gutxitzen prozesuaren aurkako aktoreak. AEBekin, Nazio Batuekin hitz egin behar da, eta Europan aliatu egokiak izan. Argi izan behar da Katalunia Espainiatik joaten bada, Espainia ahuldu egingo dela, eta EBko estatu batzuentzat hori interesgarria izan daiteke. Hori guztia gertatzen bada, estatuak gogortasun handiz erantzungo du: mediatikoa, politikoa, juridikoa, nazioartekoa, setio egoera dei dezake edo autonomia suspenditu...». Ezker-eskuin zalantzei aurre egiteko: «Eguneroko kudeaketa ere egin behar da. Baina argi izanda zein den lehendabiziko helburua. Munduan Kataluniaren lekua indartzeko gobernua da. Eta ez dago indarketa hoberik, Europaren baitan estatu berria eratzea baino».\nZinez jakingarria da Requejok dioena. Etxeko lanei eta, batez ere, kanpokoei begira, horrelako sezesiorik ia inoiz gertatu ez dela jakitun: «Ez dago erreferente enpirikorik, eta gauzak zorrotz egin behar dira, urratsez urrats eta mugimendu bakoitzaren kostu eta onurak kalkulatzen. Hori diot batzuetan su-zelaiko independentismo moduko bat nabari dudalako, esaten duena katalanen esku dagoela soilik independente izatea. Ez. Prozesua askoz konplikatuagoa da. Bide horretatik joan behar dugu, baina ez da bide erraza. Helburuetan irmo eta sendoa izan behar da, baina egiteko urratsetan profesionaltasun handia, aliantzak, azkartasuna eta konplizitateak».\nBide orria markatzen du, baina orria idaztea, herri bakoitzari dagokio.\nPosted by Urtzi UV at 17:30 No comments: Links to this post\nLabels: artur mas, autodeterminazioa, berria, erabakitze eskubidea, erreferenduma, Ferran Requejo, Gales, hego sudan, independentzia, katalana, katalunia, Kosovo, leku-lekutan\nDuela astebete, Siriako kurduek Masud Barzani (Irakeko) Hego Kurdistango lehendakariak sustatuta lortutako hitzarmena aipatu genuen. Kurdistango Kontseilu Nazionalak —hamabi bat alderdi biltzen ditu— eta PKKren Siriako adar Batasunaren Alderdi Nazionalak (PYD) izenpetu zuten, eta denen artean Herritarren Defentsarako Batasuna (YPG) sortu. Gogoan hartu behar da duela hilabete eta erdi elkarrekiko tirabirek hainbat hildako eragin zituztela Afrin aldean, Halabetik Turkiara artean dagoen eskualde kurdu menditsuan. PYDri Baxar al-Assaden txotxongilo izatea leporatu zioten, eta horregatik erregimenak eskualde kurduak kontrolatzeko baimena eman ziola. PYDk behin eta berriz esan du Al-Assaden aurka dagoela, baina baita Siriako oposizio islamistaren aurka ere. Turkiaren aterpea daukate, eta hori ez da inoiz dohainik izaten.\nAsteazkenean, Defentsa ministroa hil zuten. Erregimenaren pretoriar guardia desagertu zen, Segurtasun Nazionalaren eraikinean egindako atentatuan, hau da, Siriako lekurik gotortuenean. Erakunde islamista batek eta Siriako Armada Libreak (FSA) bere gain hartu dute erasoa, baina hortik aurrera ez dugu askorik jakin, atentatugilea bizkartzain bat izan ote zen salbu. Bada atentaturik izan ere ez zela izan dioenik, maiatzean aldarrikatu baitzuen FSAk ministroaren hilketa. Azalpen irudimentsua izan liteke, baina erregimenaren bihotzeraino infiltratzeko gaitasunetik oso urrun zirudien orain arte FSAk. Saudi Arabiak eta Qatarrek armatuta ere, egin kontu ez direla gai izan herri edo lurralderik bere gain hartzeko.\nDamaskoko erasoa joan den igandean hasi zuten matxinoek. Asteazkeneko atentatuak borrokaldiak indartu zituen. Ostegunean, Turkia eta Irakeko hainbat mugako gune konkistatu zituzten —errenditu ziren siriar soldaduak sarraskitu zituzten matxinoek, mugaren beste aldeko irakiar soldaduek esan dutenez— , eta, ostiralean, Halabeko hainbat auzune hartu zituzten. Erregimenak, halaber, Al-Midan eta Damasko hegoaldeko zenbait gune berreskuratu zituen. Horraino azken ordukoen irakurketa. Gero, Siriak behera egin zuen hedabideetan, AEBetako tiroketagatik, Damaskon den holandar kazetariak Twitterren azaldu zuen legez: «Denverren zerbait jazo dela entzun dut. Egun lasaia orduan niretzat».\nGerraren azkenetan gauden ala luze joko duen, horra galdera. Baina erregimenarentzat aste kritikoa izan da. Robert Fiskek: «Oraindik izango da sarraskirik, noski. Zergatik joan ziren ihesi osterantzean milaka siriar Yarmouk palestinarren iheslari eremura, arabiar munduan traizio gehien jasan duten herritarren babesaren bila?». Fiskek mapari erreparatzeko ere eskatzen zuen, Errusiaren jarrera ulertzeko: Kaukasotik uste baino hurbilago dago Siria, eta kezka dauka Txetxeniatik hurbil gobernu islamista izango ote den.\nAl-Assad Latakian zela zabaldu zuen oposizioak. Alaui sinestunen eskualdea Turkia eta Libanoko kostaldean dago. Mendetan Hama eta Homseko jauntxo suniten menpe egon ziren, harik eta 1970eko hamarkadan Siriako estatuaren jabe egin eta alauitak nagusi diren erregimen laikoa antolatu arte. Bizpahiru hedabidetan gutxienez aipatu da Frantziako protektoratu garaian legez alaui estatua eratzeko asmoa egon litekeela.\nKurduek bai, egin dute urratsa. Saddam Husseinek, Turkiako armadak eta paramilitarrek, Irango erregimenak sarraskitu dituzte azken 25 urteotan, eta 90eko hamarkadan kurduen arteko borrokak ere izan ziren. Eskarmentua ikasita, Barzanik argi esan izan du: «Desadostasunak desadostasun, kurduen arteko gerra gehiagorik ez». Siriako kurduak batu ditu, eta berehala matxinatu dira. Kobani herria hartu zuten ostegunean. Amuda eta Afrin gero. Lerrook larunbatean idazten ari naizela, Qamishli hartzeko ahaleginetan dira. 2004an matxinatu ziren Qamishlin kurduak, eta gogor zapaldu zituzten. Arabiarrek ez zieten jaramonik egin orduan, horixe gogorarazten diete azken hilabeteotako utzikeria aurpegiratzen dietenei.\nKurdistango eguzkiaren bandera da nagusi, PYD/PKKkoaren aurretik, nahiz eta hori ere ez den ezkutatu. Baina pentsa liteke, badagoela arrazoi estrategikorik horretarako. Turkia arduratuta dago, Kobani muga-mugan dago, eta Qamishli eta Turkiaren menpeko Nusaybin (PKK-k babes handia duen hiria, bidenabar), mugak bereizitako hiri bera dira. Siriako Kurdistango hiri nagusia da Qamishli, balizko autonomiako hiriburua da, baina baita multietnikoa ere: kurduera nagusi da, baina asko dira armeniarrak eta asiriar kristauak ere. Gauzak gehiago nahasteko, Barzaniren papera dago: egun kurdu gehienek errespetatzen dute, baina harreman estua dauka Ankararekin ere. Are gehiago, lotura ekonomikoa: Kirkukeko petrolioa Turkiara bideratzen ari da Kurdistango gobernua, bi aldeak aberasten. Bagdad haserre bizian dago horregatik. Ekialde Hurbileko jukutriak dira, AEBek ekarritako Irakeko agintari xiitak Iranen eta Assaden aliatu bihurtu dira, eta Hego Kurdistan Turkia neoislamistaren aliatu. Baina aliantza eta taktiken gainetik, kurduak elkar ez hiltzera tematu dira, eta askatasunaren aldeko bidea ez da taktika bat, biziraupenerako ezinbestekoa da, Turkiak babestutako erregimen islamista gailentzen bada batez ere. Estrategikoa da batasuna. Nazio zapaldu guztietan.\nPosted by Urtzi UV at 19:50 No comments: Links to this post\nLabels: berria, Kurdistan, leku-lekutan, Robert Fisk, Siria\nAste berezia izan da Kurdistanen. Ekialde Hurbilean oro har, ziur asko. Ez dira kasualitatez izan Errusiaren zenbait mugimendu: Vladimir Putin Israelen, Sergei Lavrov Atzerri ministroa Baxar al-Assaden erregimena estutzen eta oposizioarekin biltzen. Siriako odolusteak posizioa indartzeko parada eskaini dio Moskuri. Inperioen arteko gatazka bihurtu da neurri handi batean, eta afrikar esaerak dioenez, bi elefantek borrokatzean, zoruak sufritzen du. Siria erlijioen arteko gerra zibilera doa. Manaf Tlass jeneralak Al-Assad utzi eta oposizioaren alde egin duela hedatu du Mendebaldeak, erregimenarentzako kolpe handi gisa aurkeztuta. Tentuz hartu behar dira horrelakoak, lehen ere zenbait desertzio antzeratsu aurkeztu dira eta. Baina badirudi erregimeneko eta armadako sunita erlijioko figura nagusia zela, eta erlijioen arteko espirala handituko duela. Iraken antzeko, baina aurkako panorama indartzen ari da: Saddam Husseinen erregimenak bere tribu sunitaren nagusitasuna gehiengo xiitari inposatzen zion artean, Sirian kostaldetik Libanoko mugara doan gutxiengo alauitak boterea izan du assadtarrekin. Nahiz eta, aitortu behar den, erregimenaren krimen eta ustelkeria guztiekin, asmatu duela gutxiengo druso eta kristauak alde izaten, baita klase ertaineko sunita asko ere. Horregatik, sunita horiek matxinadarekin bat egitea kolpea izan dakioke erregimenari.\nKurduen auzia desberdina izan da ia urte eta erdiko matxinadan. Oposizioarekin bat egin edo haiengana hurbiltzeko tentazioan —eta ekintzan— ibili dira Siriako Kurdistango hainbat alderdi, eta alderdiez nazkatutako milaka gazte irten dira kaleetara protestan. Baina Batasun Demokratikoaren Alderdiak (PYD, hau da, PKK gerrillaren Siriako adarra) protesta horiei aurre egin die, eta lortu du matxinada Kurdistanera ez zabaltzea. Ez da jarrera politiko erraza izan: Siriako Kurdistan PYD kontrolpean dago, baina bi etsairen artean eta etxe barneko lehian jardun behar izan du. «Al-Assaden gobernuak Kurdistanen kontrola galdu du», esan zuen asteazkenean Salih Muslim PYDko buruzagiak. Al-Assadekin bat egitea leporatu diote PYDri: kurduek matxinadarekin bat ez egitearen truke, PKKri askatasun osoa emango lioke erregimenak. Lehen ere luzaro erabili zuen Al-Assad aita zenak PKKren karta, harik eta 1998an Turkiak gerrarako mehatxu egin eta Damaskok Abdullah Ocalan kanporatu zuen arte. Bestelako azalpena eman du PYDk: Siriako hondamendia Kurdistan askatzeko baliatu duela, jakinik erregimenak ez zuela bigarren fronte bat irekiko. Hamarkada luzez ukatutakoa, aginte kurdua, kurduerazko eskolak, hedabideak dauzkate orain Siriako Kurdistanen. Herrien sarrerak kontrolguneak ditu PYDk, eta horiei eusteko borondatea, herritarren batzordeen bidez. «Ez, PKKk eta PYDk, herritarrek eurek eragotzi diote Siriako Armada Askeari (FSA) Efrinen (herri kurdu bat) sartzea. Ez dugu nahi FSA herri kurduetan sartzea eta militarrei aitzakia ematea gu txikitzeko. Gure jendea babestea geure ardura da. FSA ez da armada koordinatua, ehun dibisio ditu. Ez dira elkarrekin komunikatzen eta asko lapurrak edo bahitzaileak baino ez dira, FSAren aitzakian. Uste dut alderdi kurduek badakitela beharrezko direla kontrolgune horiek, aurka daude beraiek ez daudelako kontrol horietan. Gure atea zabalik dago denentzat. Baina inozoegia da esatea egoera honetan ez dela kontrolik. Kontrolgune horiek ez baleude, arabiarrak jazarriko litzaizkieke kurduei».\nIa urte eta erdian, PYDk lortu du Kurdistanen nagusitzea, baina beste alderdiekiko gatazka ere ekarri dio. Al-Assad ez bota nahi izatea leporatu diote PYDri, eta horrek Turkiarekin bat egitea beste alderdiei. Ezin ahaztu oposizioan indar pixka bat duen Siriako Kontseilu Nazionalak (SNC) Turkian diharduela, Ankararen erabateko babesarekin. Eta Turkiaren asmoa Ekialde Hurbilean nagusitzea bada, are auzi garrantzitsuago du barnekoa, Kurdistango gatazka. Sirian PKKren kontrolpean legokeen Kurdistan autonomoa onartezintzat du.\nSiriako oposizioak Abdel Basset Sayda kurdua izendatu zuen buruzagi ekainaren 10ean, hartara kurduak erakarriko zituelakoan. Baina PYD ez beste alderdiak biltzen dituen Batzorde Nazional Kurdua ere gogaitu da Siriako Kontseilu Nazionalaz, eta geroz eta ageriago daukan agenda islamista sunita eta arabiarrarekin. Kairon joan den astean egindako azken bilera utzi egin zuten kurduek, SNCk, promesez haratago, ezer izenpetzeari uko egin baitzion. Ez autonomia edo federalismoa soilik, baita kurduera hizkuntza ofizial izatea eta herrialdeak arabiar izena kentzea ere.\nIrakeko Kurdistango Gobernuak diplomazia lan handia egin du gatazkan zehar. Massud Barzani lehendakariak deituta, behin betikoa izatea erabaki duten hitzarmena izenpetu zuten PYDk eta gainontzeko alderdi kurduek, Batzorde Kurdu Gorena sortzeko. Denborak esango du zein den hitzarmenaren garrantzia, baina kurduek ulertu dute batuta egon behar dutela. Erregimenaren aurka bezainbat, oposizio islamistari, arabiar nazionalismoari eta, batez ere, Turkiari indartsu aurre egiteko. Etorkizuna ez dago idatzita, eta kurduek aukera paregabea daukate. Dena irabazteko, eta dena galtzeko.\nLabels: berria, Errusia, Kurdistan, leku-lekutan, Siria, Vladimir Putin\nPosted by Urtzi UV at 11:55 No comments: Links to this post\nPosted by Urtzi UV at 13:43 No comments: Links to this post


Irekia Eusko Jaurlaritza - Gobierno Vasco :: Euskal Liburutegi Digitala Europako bi Liburutegi Digitalei atxiki zaie\nEuskal Liburutegi Digitala Europako bi…\n<img src="https://www.irekia.euskadi.eus/uploads/cover_photos/17466/original/liburuklik.JPG" style="max-width:100%" alt="" />\nEuropar aitortza Eusko Jaurlaritzaren ekintza eta ekimenentzat, dokumentu-funtsen digitalizazioari eta eskuragarritasunari dagokienez\nLiburuklik Euskal Liburutegi Digitalaren funtsak Europeanari eta European Libraryri atxiki zaizkie.\nEusko Jaurlaritzako Kultura Ondarearen Zuzendaritzaren ekimenez, Euskadiren Europar Batasuneko Ordezkaritzarekin lankidetza estuarekin, eta Europako liburutegi digitalek ezarritako baldintza teknikoak bete ondoren, Euskal Liburutegi Digitala atxiki zaie europar ondarearen eta artxibo digitalen sarbidearen eremuan dauden bi erreferentziei, eta, hala, dokumentu-funtsak hornitzen dituzten liburutegietako bat bilakatu da.\nEuropean Library eta Europeana dira existitzen diren europar Liburutegi Digital bakarrak. Europar Batasunak bultzatuta, European Library 48 liburutegi nazionalez eta unibertsitateko ikerketa-zentroz osatuta dago; Europeana, berriz, Europako dokumentu-funts digitalak gordetzen dituen europar errepositorio bat da.\nLiburuklik -Euskal Liburutegi Digitala- Europako liburutegi digitalei atxikitzea Eusko Jaurlaritzak eta Euskadik egindako lanarentzako aitortza bat da, ondarearen digitalizazio eta eskuragarritasunari dagokionez eta dokumentu-funts eta -zentroen koordinazioari dagokionez; hala, tresna baliagarria da Euskadiko kultura eta ondarea eta Euskara atzerrian sustatzeko.\nEusko Jaurlaritzako Kultura Ondarearen zuzendari Imanol Agoteren hitzetan, "ahaleginak koordinatzeko eta Euskal Kulturaren Liburutegi Digitalaren garapenean jauzi kualitatibo bat egiteko aukera bat da, horren bidez sarbide librea ahalbidetzeko, munduko edozein herrialdetatik, euskal autoreek sortzen dituzten eta euskal gizartearekin zerikusia duten gaiei buruzko eduki kultural publikoetara".\nEuskal Liburutegi Digitala, European Libraryk nabarmendutako dokumentu-funtsa\nEuropar aitortza eta sostengua adieraziz, European Libraryko arduradunek Euskal Liburutegi Digitala aukeratu dute datorren otsaileko liburutegi nabarmendua izan dadin. Euskal Liburutegiak lehentasunezko leku bat izango du beraren webgunean, eta horrek aukera paregabea eskainiko dio bai posizionatzeko eta bai bere dokumentu-aberastasuna ezagutzera emateko.\nLiburuklik: Euskal Libirutegi Digitala\nEuskal Liburutegi Digitala errepositorio instituzional bat da, euskal ondare digitalaren kontserbazioa eta hedapena bermatzen dituena; berari esker, euskaragatik eta euskal kulturagatik interesatzen den edozein pertsonak bertara iris daiteke modu errazean. 2011ko amaieran abiatua, bi milioi orrialde digitalizatu baino gehiago ditu, honako atal hauei dagozkionak: 3800 monografia inguru, 265 partitura, 43 inkunable eta aldizkari eta prentsa historikoaren 67 izenburu, hala nola "El noticiero bilbaíno", "OPE: Oficina Prensa Euzkadi" edo "El pensamiento alavés". Proiektu kooperatibo honetan parte hartu nahi duen edozein liburutegi edo instituzioren funts bibliografikoez zabalduz joan den proiektu bat da, "Euskal Liburutegi Digitala" finkatzera zuzendua.\nGasteizen, 2014ko urtarrilaren 10ean\nRT @iozamizu “@Irekia_News: La #Biblioteca Digital Vasca se incorpora a las 2 Bibliotecas Digitales europeas . http://t.co/2dJnMdhDKd …”\n“@Irekia_News: La Biblioteca Digital Vasca se incorpora a las 2 Bibliotecas Digitales europeas . http://t.co/kutW32ClXz” #aurrera #euskera\n@fvernalte @Irekia_News @evaalberdi Aurrerapauso haundia Euskal #Liburutegi Digitala Europako Liburutegi Digitaletan http://t.co/K6N5eFEnxK\nLa Biblioteca Digital Vasca se incorpora a las dos Bibliotecas Digitales europeas http://t.co/g97djM5lbi\nRT @KikeUriarte: Zorionak! "@Irekia_News: La Biblioteca Digital Vasca se incorpora a las dos Bibliotecas Digitales europeas . http://t.co/…\nZorionak! "@Irekia_News: La Biblioteca Digital Vasca se incorpora a las dos Bibliotecas Digitales europeas . http://t.co/cXDGd9Ph27"\nRT @Irekia_News: La Biblioteca Digital Vasca se incorpora a las dos Bibliotecas Digitales europeas . http://t.co/HIiOWwdFDV\n"La Biblioteca Digital Vasca se incorpora a las dos Bibliotecas Digitales europeas" http://t.co/1Vd8jhdIRY\nliburuklik.JPG 80 KB (JPG)\nSanturtziko udal liburutegiak Euskadiko irakurketa publikoko lineako sarean integratzea (Gobernu Bilera 2016-10-25)


Mundua polo bakarreko egitura inperialista batetik polo anitzetako egitura baterako trantsizioan dago. Berri ona da, potentzien arteko pisu eta kontrapisuen joko horrek soberania esparru autonomoak eta eraldatzaileak jaio edota indartzeko abagunea sortu baitu. Testuinguru horretan garatu ziren Latinoamerikako ezkerreko gobernuak. Zoritxarrez oasi bat izan dira indar progresisten panoraman. Bitartean, munduko ezkerreko indar hegemonikoak noraezean egon dira.\nEzkerreko puristek maiz kritikatu dituzte Latinoamerikako gobernu eraldatzaileak: lehengaiekiko dependentzia, estraktibismoa, egitura ekonomikoa eraldatzeko proiektu ahulak, ustelkeria, ustezko pitzadura demokratikoak edota naturarekiko begirune eskasa. Kritika guztiak argudio sendoek sostengatzen badituzte ere, askotan mendebaldarzentrismotik eginak dira jarrera ez eraikitzailearekin. Baina ez dezagun galdu perspektiba, ezker eraldatzailea Latinoamerikako gobernuetara iritsi zenean premiazko egoera zen nagusi herrialde horietan.\nLehenengo betebeharra neoliberalismoak sortutako miseria eta hondamendiari aurre egitea zen. Egoera zail horren erdian, erakundeak sortu eta botere-arazteko prozesua burutu zuten birbanaketa burutzeko politika publikoak aurrera eraman ahal izateko. Abiapuntua ezin kaskarragoa zen: egitura eta kultura neoliberala zen jaun eta jabe, eta kasu gehienetan mugimendu eraldatzaileen oinarria soziala klase apalenek soilik osatzen zuten, ezkerrak ez zituen koadro prestatuak. Halere, esperimentuak emaitza txukunak lortu ditu, krisia iritsi bada ere.\nLitekeena da egungo argazkia duela 12 urtekoa baino errealagoa izatea. Ameriketako Estatu Batuak despitatu samar harrapatu zituen orduko olatu ezkertiarrak, baina ikasi egin zuen eta Barack Obamaren eskutik Latinoamerikara bueltatu ziren\nLitekeena da egungo argazkia duela 12 urtekoa baino errealagoa izatea. Ameriketako Estatu Batuak despitatu samar harrapatu zituen orduko olatu ezkertiarrak, baina ikasi egin zuen eta Barack Obamaren eskutik Latinoamerikara bueltatu ziren. Inflexio puntua 2009ko Manuel Zelayaren kontrako Honduraseko estatu kolpea izan zen. Ordutik AEBen esku-hartzea ugaldu eta indartu egin da, kontra ofentsiban dago: 2012an Paraguain estatu kolpe leuna egon zen Fernando Lugo kargugabetzeko, 2016an Dilma Rousseff kargugabetzeko Brasilen eta 2015ean Mauricio Macri eskuindarra iritsi zen Argentinako Presidente kargura.\nGobernuen desgasteak, lehengaien prezio erorketak eta AEBen esku-hartze aktiboek esplika dezakete krisiaren parte bat, baina badago beste faktore bat. Indar aurrerakoiek polarizazio estrategiak alboratu zituzten kudeaketaren diskurtsoaren mesedetan. Eskumaren errelatoa erosi zuen ezkerrak, hau da, herritarrak karga ideologiko-politikoagatik nekatuak omen zeuden. Logika horretatik ulertu behar da Rouseffek ortodoxia ekonomiko liberalaren defendatzaile bat jarri izana Ekonomia Ministerioan edo alderdi aurrerakoien hautagai presidentzial berriak ilusioa sortzen ez zuten moderatuak izatea: Argentinan Daniel Scioli (Macriren aurka galdu zuen), Ekuadorren Lenin Moreno edo Uruguain Tabaré Vázquez.\nKrisiak krisi, neoliberalismoak arazo bat du, ez du batere erraza bere eredua inposatzea hauteskundeen bitartez. Lenin Moreno traidore bat izan daiteke, baina Alianza País-ek irabazi zituen hauteskundeak; Chavismoa nabarmen indartu da; Temer gorrotatua da Brasilen eta Lulak aukera guztiak ditu irabazteko; Evo Moralesek Bolivian jarraituko duela iragarri du; El Salvadorren FMLN dago gobernuan; Uruguain Frente Amplio eta Nikaraguan FSLN.\nEskuinak Hondurasen hauteskunde iruzur masibo bat burutu behar izan du boterea mantentzeko, nazioarteko begiraleek horrela aitortu dute. Macrik eta Temerrek neoliberalismoa inposatzeko presa dute, boterean gutxi iraungo duenaren presa dirudi. Zentzu horretan, 2018a erabakigarria izango da Latinoamerikan, ezkerreko gobernuen aliantzaren zutabe izan diren Brasil eta Venezuelan hauteskunde presidentzialak daude.\nKanal hauetan artxibatua: Iritzia | AEB


Wish You Were Here - Wikipedia, entziklopedia askea.\n(«Wish you were here» orritik birbideratua)\nPink Floyden estudio-albuma\nRock progresiboa, art rocka eta experimental rocka\nPink Floyd's albums in chronological order\nPink Floyd studio albums discography\nWish You Were Here Pink Floyd taldearen bederatzigarren diskoa da, 1975. urtean sortua. The Dark Side of the Moon disko arrakastatsuaren ondoren (1973) bi urte pasatu ziren "Wish you were here" kaleratu arte, taldeak produktu berria tentuz zaindu nahi baitzuen. Emaitza, hala ere, aurreko lanarena baino apalagoa izan zen kritikoen ustez, "The Dark Side of the Moon" gainditu nahi izatea ez baitzen erronka samurra.\nDiskoa taldearen partaide ohiari, Syd Barretti, egindako omenaldia da. "Shine on you Crazy Diamond"en hitzek, oso kriptiko eta ilunak, Barretten buruko osasun arazoak gogoratzen dituzte; "Wish You Were Here"k, berriz, lagun zaharraren hutsunea gogora ekartzen du. Zazpi urte pasatu dira Barrettek taldea utzi zuenetik (edo utziarazi zutenetik), baina taldekideengan utzitako eraginak bizirik zirauen, antza.\n"Wish You Were Here"n Pink Floydek perfekzioa bilatzen du, aurreko lana ("The Dark Side of the Moon") hobetu nahian. Horretarako, lan berriak toki gutxi uzten dio inprobisazioari, diskoan dena baita oso neurtua. Soinua inoiz baino garbiagoa da, inoiz baino gardenagoa. Diskoak sortzen duen atmosfera lasaigarria da guztiz, "rock kosmikoaren" gailurra. Horrek ez du esan nahi, ordea, gai batzuetan rock gogorragoa agertzen ez denik ("Welcome to the Machine"n eta "Have a Cigar"en, esate baterako).\n"Shine on you Crazy Diamond" da diskoaren pieza nagusia, 9 zatitan banandua. Taldeko lana da, Nick Masonen ekarpena apalagoa bada ere. Lehenengo hiru zatietan soinu lasaigarria da nagusi; 6. eta 7. zatiek, berriz, erritmo aldaketa nabarmenak dituzte, ondo landuak eta gauzatuak klimaxera iritsi arte.\nDiskoak salmenta arrakasta lortu zuen erraz, kaleratu bezain laster lehenengo postura heldu baitzen Erresuma Batuko zein Estatu Batuetako disko zerrendetan. Kaleratu eta hilabete batean, milioi bat ale salduak ziren. Arrakasta azkar honen erantzulea, dudarik gabe, aurreko lana izan zen ("The Dark Side of the Moon"), horrek eragin baitzuen lan berriarekiko ikusmin itzela.\n"Shine On You Crazy Diamond" (I-V zatiak) (13:40)\n"Welcome to the Machine" (7:31)\n"Have a Cigar" (5:08)\n"Wish You Were Here" (5:34)\n"Shine On You Crazy Diamond" (VI-IX zatiak) (12:31)\nOrriaren azken aldaketa: 21 maiatza 2019, 09:55.


Historiaurrearen kronologia eta ingurugiroa\nLaugarren aroa planetaren historia geologikoa zatitzen den aldi handienetan azkena da. Alabaina, oso garrantzitsua da gizakiaren historiarentzat, izan ere, Laugarren aroan garatu baita osorik historia hori. Lehen gizakiak ekarriko dituen hominizazio prozesua, eta Homoaren ondorengo lorpen guztiak, sozialak, ekonomikoak eta kulturalak, azken bi milioi urte t’erditan egin dira (planetak 4.600 milioi urte ditu). Aski gauza ezagutzen dugu aldi horri buruz, eta nahitaezkoa da kronologia eta giroa sistematizatzea, giza lorpen paraleloen deskribapena egiten hasi aurretik.\nXIX. mendearen erdialdea arte, ikusmolde erlijiosoaren mende zegoen gizakiak bere iraganaz zuen ideia oro. Darwinen eboluzioaren teoriak irauli egin zuen ikusmolde hori, gizakia beste animalien modura ikusten baitzuen, hau da, bere ingurunearekin loturik bilakatzen den izaki baten modura. Horrek esan nahi du azken mendean osatu dela Gizadiaren Historiaurreaz dakigun guztia, eta, hain zuzen ere, ahalegin handiak egin dira era guztietako ikerketa alorretan, eta metodologia berriak prestatu dira hain kronologia zaharrak aztertzeko. Metodologia horien artean, leku berezia hartzen dute Historiaurrearen oinarrizko hiru diziplinek: estratigrafiak, kronologiak eta tipologiak.Estratigrafia Lyellen lanarekin hasi zen eratzen, 1830eko hamarraldian. Laugarren aroko biltegi bateko geruza geologikoen denbora segidaren printzipioak, oinarriak ematen ditu bertan aurkituriko hondakinen kronologia eta ingurunea interpretatu ahal izateko. Interpretazio hori datazio absolutuaren beste tekniken mende dago; teknika horien artean Karbono 14arena da zabalduena, horri esker sailka baitaitezke denboranduela 35.000 eta 500 urte bitarteko hondakin organikoak. Baina, horrez gainera, beste metodo asko dago, bestelako material eta kronologien datazioa ematen dutenak (izan ere, ez dago aplikazio unibertsalik duen datazio absolutuko prozedurarik).\nBadira kronologia erlatiboko beste metodo batzuk ere, aztergaiaren data zehatzik eman gabe, hurbileko datuak ematen dituztenak. Datu sail konplexuak ingurugiroeta kultura jakinetan kokatu ahal izateko metodoak dira, eta horien artean sailka daiteke tipologia bera. Oro har, palinologiak (sedimentuan txertatuta dauden polen fosilen azterketa), karpologiak (sedimentuan txertatuta orobat, haziak eta aleak), antrakologiak (ikatzak), arkeozoologiak (aztarnategian dauden fauna hondakinak), sedimentologiak (sedimentuen azterketak), eta abarrek, datu asko ematen dute azterturiko sedimentua jaulki zen uneko fauna, flora eta klimari buruz. Prozedura hauen bidez, kronologia sail luze baten barnean koka daiteke aztergaia, baina, horrez gainera, prozedura horiek datu guztiz baliagarriak ematen dituzte gizakia bizi izan zen inguruneaz, eta ustiatu ahal izan zituen baliapideez.\nHori guztia oinarri harturik, sekuentzia erlatiboak antolatu dira, bai giro segidak (Laugarren aroaren ezaugarria da hotzaldi gogorren –hormategiak– eta aldi epelagoen –izotzaldi artekoak– aldizkatzea), bai giro horiei dagozkien sailkapen kronologikoak barnean hartzen dituztenak. Sekuentzia horiek osatzeko diziplina desberdinak gurutzatzen dira, eta eskura dauden datazioen artetik, onarpen zabalena duten eta dudagabeko diren datazioak txertatzen dira, alegia, dudagabe direnak bai zientzia bakoitzak ematen duen informazioagatik, bai sekuentzia desberdinak alderatzean sortzen diren eskualdekako aldeengatik. Adibide bat jartzearren, Ipar Ameriketako azken pleistozenoaren kronologia absolutuak adierazten duenez, ia milaldi bateko desfasea du bere sekuentzian Europako izotzaldiko datazio zaharrenei buruz.\nAzpimarratu da jada Laugarren aroko ingurugiroaren ezaugarri nagusia izotzaldien (eurialdiak Tropiko bitarteetan) eta izotzaldi artekoen aldizkatzea dela. Ipar hemisferioari dagokio batez ere eguratsaren gertaera hori, baina jatorria ez da oraindik behar bezala ezagutzen. Izotzaldietan asko zabaldu ziren (iparreko hemisferioan 50° latituderaino jaitsi ziren) polo inguruko lur izoztuak, eta orobat eremu alpinoetatik jaitsitako hormategi kontinentalak. Izotzaldi horietan, bestalde, izan ziren bolada gogorragoak (estadioak) eta epelagoak (estadio artekoak).\nDirudienez, eskala txikiagoko mugimendu termikorik ere (gorabehera epelak edo hotzak) izan zen, eta, hala, aldi horiek xeheago azter daitezke. Eta ezin da ahaztu, jakina, Laugarren aro osoan zehar urtaroak ere bereizten zirela urte astronomiko bakoitzean, gaur egun gertatzen den bezala. Alabaina, oso zaila da mundu guztiko eskualdeetan bi milioi urte luze horietan gertaturikoaren erregistro zehatz bat egitea, eta, hortaz, saihetsezinak dira eskualde batetik besterako desfaseak.\nPleistozenoa eta Holozenoa\nPlaneta osoari buruz, guztiz onartua dago Laugarren aroan bi aldi luze izan zirela hurrenez hurren: pleistozenoa, aipaturiko klima gorabeherak gertatu zirena, eta holozenoa, azken izotzaldia bukatzean hasi zena.\nHirugarren aroaren (pliozenoaren) bukaeraren eta Laugarrenaren (pleistozenoaren) hasieraren arteko muga ez da zehatza; egileen irizpideen arabera, badira 2,5 eta 1,8 milioi urteko aldeak ere. Oro har, lehen aldia hiru aldi ondoz ondokoetan banatzen da: behe pleistozenoa (2,4/1,8tik 0,7 milioi urtera), erdi pleistozenoa (0,7 milioitik 130.000 urtera) eta goi pleistozenoa (130.000-10.000 urte). Aldi horretan, hainbat izotzaldi izan ziren (gutxienez, lau luzeak izan ziren); izotzaldi horien izenak hartzen duten eskualdetako sekuentziaren araberakoak dira (Gunz, Mindel, Riss eta Würm, sekuentzia alpinoan; Elster, Holstein, Saale eta Vistula Ipar Europan; Nebraska, Kansas, Illinois eta Wisconsin Ipar Ameriketan, etab.). Prozesu horretan ikusten da, halaber, gero eta laburragoak zirela izotzaldiak, eta garai hatako ingurugiroak gero eta antz handiagoa zuela gaurkoarekin.\nPleistozenoa aldi bero eta heze batekin hasi zen (Villafrancakoa), zeinean bazirauten oraindik Pliozenoko animalia eta landare motek. Alabaina, laster hasi zen lehen izotzaldia, eta hasi ziren sortzen eguraldi gogorrenera ohituriko animaliak, kasu batzuetan, baita biotopo guztiz hotzekoak ere (Artikoko azeria, jatuna, mamuta, errinozero iletsua, musketa idia, etab.). Pleistozeno ertainak izotzaldiaren ezaugarriak izan zituen, eta goi mailako pleistozenoan, berriz (kulturaren ikuspuntutik erdiko eta goiko Paleolitosaren baliokide izan zena), animaliek eta landareek galduak zituzten Villafrancako ezaugarri oro.\nOso ondo ezagutzen da Goi Paleolitosari dagokiona (goi Pleistozenoaren azken partea da Goi Paleolitosa), eta aski argi daude orduko klimaren eta ingurugiroaren gorabeherak.\nGoi Paleolitosak hartzen dituen 25 milaldietan, badirudi bereiz daitezkeela izotzaldi betea eta berandukoa, hau da, izotzaldi alpinoaren Würms izotzaldiaren azken estadioak. Horien artean, bigarren mailako ingurugiro gorabeherak izan zituzten hamabi fase ere bereizi dituzte sedimentologoek, eta palinologiak, berriz, gorabehera hotz eta epel gehiago bereizi ditu. Nolanahi ere, hau guztia uneotan ari dira aztertzen, eta datozen urteetan aldaketa handiak izan daitezke zentzu batean edo bestean (nahasiagotze edo errazte aldera).Duela 10.000 bat urte, hobera egin zuen garbi-garbi eguraldiak. Gizakion historia Laugarren aroaren azken aldi horretakoa dela-eta, holozeno deitu izan zaio azken aldi horri, baina hala ere ez dakigu zehaztasunez noraino gauden izotzaldi arteko aldi batean, eta ez izotzaldi baten amaieran. Izan ere, giroaren aldetik ezin esan daiteke aldi homogeneoa denik, Europako Historiaurreko kulturak azterturik ikusten denez (Mesolitos, Neolitos, Kalkolitos, Brontze aroa eta Burdin aroa), egoerak desberdinak izan baitziren kultura horietan.\nHolozenoa, oro har, izotzaldi arteko alditzat jo daiteke, zeinean aldi hotzak ez diren inoiz pleistozenokoak bezain gogorrak.\nBP 10.000tik 6.000raino (BP: before present, gure egunak baino lehenago) pixkanapixkana berotu egin ziren itsasoko urak eta baita kontinenteen gainaldeak ere, eta berotze horrek latitude eta mendialde garaiagoetara bultzatu zituen klima hotzeko animalia eta landare motak. Prozesu hori Europa Mendebaleko Mesolitosaren aldi berean gertatu zen, eta bere baitan hartzen ditu boreal aurreko klima aldia, boreala eta Atlantikokoa. Azken horren amaiera oso hezea eta gurea baino askoz beroagoa izan zen (gailur klimatiko esaten zaio). Aldi horretan zabaldu ziren gehien basoak Mendebaleko Europan; baina zabalkuntza eten egin zen neurri batean Mundu Zaharrean, Neolitoseko lehen gizataldeen ekonomiajardunaren ondorioz (Kalkolitos aroan zegoen ordurako gizakia beste eskualde batzuetan).\nUne horretatik aurrera, ingurugiroaren erregistro arkeobotaniko eta arkeozoologikoak eraldatu egingo ditu gizakiaren eraginak, gizakiak aldatu egin baitzuen bere onurarako oreka ekologikoa, baso eta oihanetan soilune handiak zabalduz, animalia eta landare mota berriak eta exotikoak ekarriz, eta ekonomia jardunak ukitu gabeko gainerako baliapide naturalen harrapaketa sistematizatuz.\nEzaugarri horiek are nabarmenagoak egin dira 3.500 BP (gailur klimatikoaren amaiera) eta aro aldaketaren arteko aldian, gero eta lehorragoa den ingurune batean, eta erosioak zuhaitzak galarazten dituen eskualdeetan, Indiako azpikontinentean adibidez.\nGalera horiek Subboreal eta Subatlantiko sekuentzia klasikoan gertatzen dira, espezialista batzuek Kultura Estepa izendatu duten ingurunean, ikusirik zenbateko eragina duen ingurune naturalean. Aro berrian sartzeko unean (Mendebaleko Europan, Historian), oso nabarmena da gizonak paisajean duen eragina, eta gero eta presio handiagoa jasango du bi milalditan zehar.\nArtifizialki eragin den negutegi efektuak poloko eskualdeak eta hormategiak atzerarazi dituelarik, eta geratzen den landarediak ezin duelarik lehengo galera orekatu, gaur egun ezagutzen den krisi ekologikoa da crescendo horren gailurra.


Irene Linares Abendaño - Euskonews\n71 Zenbakia 2000-03-17 / 2000-03-24\nIrene Linares Abendaño\nIrene Linares Abendaño Madrilen jaio zen. Hiru urte zituenetik Bilbon bizi da. Marañon eta Solis margolariengandik jaso ditu klaseak. Parisa doa, Montparnasse Udal Akademia eta Grande Chaumiére-ra hain zuzen ere. 1970.ean egiten du bere lehenengo erkusketa Bilboko Arte Aretoan. Ordutik hona, hainbat lekutan ari da lanean eta erakusketak antolatzen: Donostia, Alikante, Gasteiz, Bilbo, Errioxako Museoa (Logroñon), Iruñea. Talde lanean ere aritzen da erakusketak egiten honako leku hauetan: Praga (Checoslovaquiq), Glasgow (Ingalaterra), Sevilla, Tokio (Japón), etb. Hiru urtean behin Bilboko Ederti Galerian erakusgai ditu bere lanak.\nVITORIA-GASTEIZ BILBAO DONOSTIA-SAN SEBASTIAN PAMPLONA / IRUÑA\nOier Villar de Paul


Bostetik bost irabazi ditu Lan Mobel Iraurgik - Azpeitia - uztarria.eus\nUrola Kostako Hitza 2008-10-20 14:10\nDenboraldia ezin hobeto hasi du EBA Ligan Iraurgik . Larunbatean denboraldiko bosgarren partida jokatu zuten Azpeitiko kiroldegian eta justu-justu baina bereganatu egin zuten. 76-76 bukatu zen partida eta luzapenean 90-89 irabazi zuten. Sailkapenean aurreneko postuan daude. Denboraldia ondo hasi baina ezin dutela "lo hartu" diote Lan Mobel ISBkoek.\nAtsedenaldira arte aurrea hartuta joan zen Iraurgi. Baina, hirugarren laurdenera (60-60) eta bukaerara (76-76) berdinduta iritsi ziren bi taldeak. Ondorioz, luzapena jokatu zuten eta puntu bakarrarren aldearekin (90-89) partida irabaztea lortu zuen Lan Mobel ISBk. Hala ere, lulzapenean nahiko lan izan zuten Iraurgikoek; izan ere, markagailuan atzetik ibili ziren azken segundo arte. Azkenengo unean Leonek egindako saskiratzeari esker irabazi zuten. Iraurgitik saskiratze gehien Ibargutxik lortu zituen, 26 hain zuzen ere.\nGipuzkoa basket-ekin hitzarmena berritu du Iraurgik\nIraurgi Saskibaloi klubak Gipuzkoa Basket-ekin elkarlanerako hitzarmena berritu du. Orain urtebete sinatutakoari jarraipena ematea erabaki dute biek, "Gipuzkoako saskibaloia sustatzeko eta hobetzeko". Hitzarmenaren bidez, bi taldeek edozein jokalari trukatzeko aukera daukate, bai jokatzeko bai entrenamenduetarako. Esaterako, orain Gipuzkoa Basketek Edgar San Epifanio utzi dio Iraurgiri, nahiz eta orain min hartuta egon jokalaria.\nBi saskibaloi taldeek, Gipuzkoan saskibaloia sustatzeko elkarlanean jarraituko dutela ere adostu dute hitzarmenean, eta horretarako ekimenak egingo dituzte.\nHurrengo partida Galizian jokatuko dute A Coruñako Basket Xiriaren kontra, larunbatean, 19:00etan.\nLehenengo laurdena: 2511 Atsedenaldira: 4636 Hirugarren laurdena: 6060 Partidaren bukaera: 76-76 Luzapena: 90-89\nSaskiratzaileak: Lan Mobel ISB: Ibargutxi (26), Martínez (18), León (11), Lasa (10), Alarcia (1), hasierako bostekoa. Arzelus (16), Arruabarrena (3), Cavada (2) eta Osa (3).\nEstudiantes de Lugo: Pereiro (0), Hallman (9), Martinez (0), Otero (8), Uriz (24), hasierako bostekoa. Castells (3), Oubiña (6), Bonell (15), Saad (2) eta Merino (22).\nAB PAS Pielagos\nGrupo CLN Gijón\nVipecon Basket Xiria\nUFC - INEC  Zamora


Salamanca hirian ospatuko da astebukaera honetan Espainiko pista estaliko txapelketa absolutoa. Bertan izango dira Euskadiko belozista onenak, Alazne Furundarena ordiziarra (Atlético de San Sebastián) 60m edo 200m proben artean aukera egingo do, seguruenik 200m-tan, 24 segundutik jaisteko helburuarekin eta podiumera igotzeko aukera haundiekin azken urteetan gisara, eta Octavian Romanescu (Txindoki AT) 60m-tan parte hartuko duena, finalaurrekoetara heltzea eta aurtengo 6.91 marka onena hobetzea izango duena helburu. Bestalde larunbatean, Donostiako belodromoan kadete, jubenil eta junior mailako PLP-ko bigarren jardunaldia jokatuko da. Durangok Euskadiko txapelketen jaurtiketa luzeen txapelketak izango dira jokoan. Lasterketa herrikoiei dagokionez, larunbatean Zumaian 5.6 km eta 10.2 km distantziak izango dira aukeran. Igandean aldiz, kros eskolarra Hernanin eta Sevillako maratoian Aritz Mendizabal onena emateko asmoz. PLP probak Tolosan, Altsasun krosa federatu eta popularrentzat, Herri krosa Durangon (5 eta 10 km), eta Lezo-Jaizkibel mendi lasterketa eta Antzuolako 8 miliak.\nKros motzeko Euskadiko txapelketa Berrizen\nIkuskizun bikaina eskaini zuen Txindoki-ko taldeak kros motzeko Euskadiko txapelketan. Hasiera hasieratik, taldearen buruan izan ziren etxeko atletak, garaile suertatu zen Unai Arroyo Tolosarraren atzetik momentu oro. Eneko Agirrezabal (gripe batetik atera berri zela) bigarren izan zen helmugan doi-doi Unai Arroyo-ren atzetik sprin luze baten ostean. Laugarren postuan, lasterketa haundi baten ostean eta podiumetik segundu exkasera, Jose Antonio Blanco “Txuri” heldu zen forma bikainean dagoenaren erakusle argia. Seigarren, Gorka Satrustegi izan zen guztia emanez, 19. Alex Oiarbide ere primeran eta 60. Egoitz Iztueta. Taldeka txapela eskuratu zuten eta ondorioz Oropesa-ko (Castellon) Espainiko txapelketarako txartela eskuratu zuten merezimendu guztiz.\nEmakumeei dagokienez, Maria Ibañez podiumetik oso gertu geratu zen 4. postua eskuratuz lasterketa eder baten ostean eta promesa mailan 2. izan zen.\nBeterano mailan, Imanol Oiarbidek garaipen erraza lortu zuen 55 urtetik gorako mailan eta Gotzon Auzmendi 26. helmugan (brontzeko domina 65-69 urte mailan). Pululu 90. postuan heldu zen helmugara 35-54 urte bitarteko lasterketan (29. 45-49 urte mailan).\nPromesa mailako Espainiako txapelketan (Madriden) Ainhoa Argandoña-k 11. postua lortu zuen 60m-tan 7.87 urteko markarekin finalaurrekora pasea eskuratuz (bertan 7.94 egin zuen).\nMissouri-n (AEB) marka pertsonala lortu zuen Gari Garmendia izaldarrak pisu jaurtiketan 15.10m 7.260 kg-ko bolarekin, proban 7. postua eskuratuz.\nDonostian PLP probetan Dorleta Oiarbide-k Espainiko junior mailako pasea lortu zuen pisu jaurtiketan (4 kg) 42.60 m marka pertsonalarekin eta hurrengo astean Leon-en izango da ondorioz.\nTudelan, Rubio familiaren erakustaldia, Izaro Rubio 2. izan zen erdi maratoian 1:23:38 denborarekin eta Juanito aitak garaipena etxera 66 urtetik gorako mailan 50:00 denbora bikainarekin 10 km-ko karreran.\nPista estaliko Gipuzkoako txapelketa bikaina\nZazpi domina eta 3 Espainiako minimekin itxi zen txapelketako balantzea etxeko atletentzat. Emekumeei dagokienez, 60m-tan, Ainara Zubeldia-k brontzezko domina 8.03 finalaurrekoetan eta 8.08 finalean, 6. Eneritz Aldanondo (marka pertsonala 8.07 finalaurrean, estatuko minima junior mailan eta 8.17 finalean), 8. Leire Tobar (8.12 marka pertsonala finalaurrean estatuko kadete minima, eta 8.22 finalean), 12. Ana Ormazabal (8.39), 17. Irenia Apaolaza 8.49 eta 21. Amaia Zeberio 8.62 marka pertsonala. 400m-tan 10. Ahizpea Oiarbide 1:03.97, 60 m hesietan brontzea Ane Irribarria 9.91, luzera jauzian 4. Leire Mendizabal 4.90, pisuan (4 kg) urrea Ane Torres-ek 12.41 eta brontzea Leire Garmendia 10.36, 200m-tan 10. Ahizpea Oiarbide 28.35 marka pertsonala pista estalian eta luzera hirukoitzean txapeldunorde Leire Mendizabal 10.67 klubeko kadete errekor berria eskuratuz (estatuko kadete minimatik 18 zentimetrotara) eta 5. Ibone Aiestaran 9.92.\nMutiletan, 60m-tan Octavian Romanescu 6.96 (bai finalaurrean eta ondoren finalean), oso ondo ere Ioan Laver marka pertsonala (7.29) eta 8. postua finalean 7.32, Eneko Barandiaran 13. 7.42, Juan Jose Aroztegi 19. 7.56 marka pertsonala eta 25. Jon Etxarri 7.69 eta marka pertsonala. 200m-tan 15. Juan Jose Aroztegi 24.39 marka pertsonala eta 19. Jon Etxarri 25.35 marka pertsonala. 3000m-tan brontzezko domina Iker Martinez jubenilak 9.38.27 marka pertsonalarekin, eta ondoren 15. 1500m-tan 4:31.74 denborarekin.\nJardunaldi berean, PLP-ko probetan, Uxue Iruretagoiena kadeteak pisu (3 kg) jaurtiketan 9.33 eta Lurdes Insausti beteranak 8.68 (Gari semearen bidea jarraituz). 60m hesietan Leire Tobar 9.60 marka pertsonala estatuko kadete minima, Laida Garmendia 10.35 eta Eider Carrion 10.55. Mutiletan, Joseba Berasain juniorra pisuan (6 kg) 15.02 marka pertsonala pista estalian eta Aritz Apaolaza (5 kg) 13.77.\nInfantilen proba konbinatuak\nTxindoki AT taldeko ia 20 atletek parte hartu zuten Igandean Altamiran ospatutako proba konbinatuetan. Mutiletan, Markel Acosta (Jakintza) garaile 2119 punturekin proba guztiak irabaziz (80m-tan 9.8, 80 m hesietan 12.4, pisuan 11.1 eta luzera jauzian 4.77). Bigarren, Markel Sanchez (San Benito) 1671 punturekin eta 3. Unax Auzmendi (Oianguren) 1315 punturekin. Nesketan, garaile Iraia Mendia (San Benito) 1699 punturekin (luzeran garaile 4.45), 2. Maddi Urrestarazu (Loinazpe) 1656 puntu (80m-tan 11.4 eta 80m hesietan 14.1), 3. Elene Bolinaga (La Salle) 1603 puntu eta 4. Alai Urra (San Benito) 1517 puntu (garaile pisuan 8.75).


barren.eus - EHBilduk salatu du Udal aurrekontuak herritarrei bizkarra emanez egin direla\nElgoibarko EHBildu koalizioak prentsa ohar bidez jakinarazi duenez, une egokia da Udal Gobernuaren jardueraren gaineko balorazioa egiteko, udal berria osatu zenetik zazpi hilabete pasa direlako eta legealdi honetako lehen aurrekontuak aurkeztu berri dizkietelako. Alabaina, adierazi dute oraindik ez dakitela zeintzuk diren alkatetzaren asmoak legealdi honetarako, eta ildo berean, kritikatu dute aurreko legealdiko planaren exekuzio maila ez dela baloratu, eta aurtengoa egiteko ere ez dela “pauso bakar bat eman”.\nHerritarren partaidetza arautzen duen ordenantza ere hizpide izan du EHBilduk. Alderdiko ordezkarien esanetan, aurreko legealdian herritarren partaidetza arautzen duen ordenantza onartu zen arren, udal kudeaketan ez dute aldaketarik ikusi. "Bi urte pasatu ondoren ordenantza kajoian gordeta segitzen du”, adierazi du koalizioak.\n2016rako Udal Gobernuak aurkeztu dien aurrekontu proposamenari buruz duten iritzia ere adierazi du EHBilduk. Herritarrei bizkarra emanez egin dituztela salatu dute. “Elgoibartarrok udalaren asmoen berri ez dugu izan, are gutxiago iritzirik emateko edo ekarpenik egiteko aukerarik”. Aurrekontu proposamenetik ateratako datu bat ere nabarmendu dute: “Aurrekontuak igo dira, baina gizarte ekintzetara zuzendutako diru-laguntzak ez”. Era berean, langileen kontratazioa kanporatzeko joera “handitzen” ari dela ere salatu du EHBilduk.\nUdal aurrekontuak beste era batean egin daitezkeela defendatzen du EHBilduk, eta euren ustez kontuan hartu beharreko osagai eta irizpideak zein diren jakinarazi ditu. Besteak beste, auzokide, elkarte eta eragile sozialen parte hartzearekin egindako aurrekontuak proposatzen ditu. Udal kudeaketari dagokionez, kontratu publikoetan klausula sozialak txertatu behar direla uste dute. Alokairuzko etxebizitzen merkatua sustatzea eta gazteek etxebizitzak alokatzeko laguntzak izatea proposatzen du gizarte politikan. Bakea eta bizikidetzarekin lotutako proposamena ere egin dute, Elgoibarren gertatutako giza eskubideen urraketa guztiak argitalpen batean biltzea, alegia. Kultur arloan Aita Agirre kulturgunea ardatz izango duen kultura proiektu orokorra denon artean diseinatzea da EHBilduren beste proposamenetariko bat.\nElgoibarko udal aurrekontua iaz baino %6 handiagoa izango da (2016-02-12)


Urteko itsasgora altuenak, aste honetan: uholde arriskua ezarri dute : Bidasoko Hitza\nAsteazken eta osteguneko lehen itsasgorak urteko altuenak izango direlako, arrisku horia ezarri du Euskalmetek kostaldean.\nJaitzubiko baratzak, 2013 urtean.\nBihar (asteazkena) eta etzi (osteguna) urteko itsasgora astronomiko altuenak izango dira kostaldean. Bereziki bi egun horietako lehen itsasgorak dira adierazgarrienak, eta horregatik, Euskalmetek asteazkenerako eta ostegunerako batez ere abisu horia ezarri du kostaldean, itsasoak gainezka egin dezakeelako. Uholde arriskua da. Arratsaldeko itsasgorak, altuak izanik ere, ez dira hain bortitzak izango.\nItsasgorak handiak izango dira, baina ez da olatu handirik espero.\nAsteazken goizaldean, Hondarribian, 04:47an izango da itsasgora. Ostegunean, berriz, 05:32an (asteazkenean baino gorago joango da itsasoa). Abisu horiagatik, tentuz ibiltzeko eskatu diete herritarrei.


Maliko presidentea eta lehen ministroa bahitu dituzte militarrek | Mundua | Berria\nMaliko presidentea eta lehen ministroa bahitu dituzte militarrek\nGobernuaren aurka altxatu dira, eta Bamakoko hainbat gune estrategiko inguratu dituzte\nMilitarrak Bamakoko kaleetan sartzen, atzo. MOUSSA KALAPO / EFE Tamaina handiagoan ikusi\n2020ko abuztuak 19\nMaliko Gobernuaren aurka altxatu zen atzo militar talde bat, estatu kolpe saiakera bati hasiera emanez. Bamako hiriburuko hainbat gune estrategiko bereganatu zituzten, eta, taldeak adierazi zuenez, Ibrahim Boubacar Keita presidentea eta Boubou Cisse lehen ministroa gatibu hartu dituzte. Altxamenduan parte hartu zuen militarretako baten esanetan, Katiko base militarrera eraman zituzten, Bamakotik hamabost kilometrora.\nAltxamendua goizeko lehen orduan hasi zen. Militarrek Katiko base militarra hartu zuten, eta handik armak hartu ostean, Bamakorako bidea hartu zuten. Hainbat testiguren arabera, tiro hotsak entzun ziren hori gertatu bitartean. Besteak beste, Defentsa Ministerioa, Armadako Agintaritza eta ORTM telebista publikoaren egoitza inguratu zituzten. Hainbat hedabideren arabera, manifestari ugari atera ziren hiriburuko kaleetara, estatu kolpea babestera. Izan ere, azken hilabeteetan indarra hartu dute Keitaren dimisioa eskatzeko mobilizazioek. NBE Nazio Batuen Erakundearen arabera, hamalau lagun hil ziren uztailaren 10ean, estatuburuaren aurkako protestetan. Hala, manifestazioen bultzatzaileek ekintzak areagotzeko deia egin zuten herenegun.\nJournal du Mali egunkariak Twitter bidez zabaldu zuen Abdoulaye Daffe Ekonomia ministroa bahitu zutela «gizon armatu batzuek», 08:00 aldera. Hedabide berak adierazi zuen Asanblea Nazionaleko presidente Moussa Tiembine ere bahitu zutela, etxean zegoela. Beste hainbat goi kargudun ere atxilotu zituztela zabaldu zen; tartean, Defentsa eta Atzerri ministroak. Gerora iritsi zen militarren mezua. Presidentea eta lehen ministroa atxiki dituztela adierazi zuten.\nAgintarien lehen hitzak ez ziren arratsaldera arte iritsi. Orduan, ustez Cisse lehen ministroak sinatutako agiri bat argitaratu zuten. Testuan, «armak isiltzeko» exijitu zien altxamenduan parte hartu zutenei, eta «elkarrizketa» eskatu: «Ez dago gure Mali maitearen gainetik egon daitekeen arrazoirik nazio osoarentzat kaltegarriak izan daitezkeen ekintzak aurrera eramateko».\nNazioarteko erreakzioak berehala iritsi ziren. Ecowas Afrika Mendebaldeko Estatuen Ekonomia Erkidegoak «matxinada» hitza erabili zuen gertatutakoa gaitzesteko, eta kuarteletara itzultzeko eskatu zien militarrei. Altxamenduaren aurka «beharrezko neurriak» hartzeko prest agertu zen. Frantziako Atzerri ministro Jean Yves Le Drianek ere antzeko mezua zabaldu zuen, Konstituzioari men egiteko eskatuz.


Judizioa: 512/2015 hitzezko judizioa.\nDemandatzailea: Jose Antonio Barbarin Marcos.\nAbokatua: Jesus Antonio Montes Egaña.\nDemandatua: Sertekotel SL eta Seguros Liberty.\nJudizio horretan, epaia eman da 2016-06-24an. Hona hemen epaitza:\nBaietsi egiten dut Gonzalo Arostegui Gomez prokuradoreak Jose Antonio Barbarin Marcosen izenean eta hura ordezkatuz Sertekotel, SL enpresaren aurka jarritako demanda; horrenbestez, demandatua kondenatzen dut auzi-jartzaileari 883,30 euro ordaintzera, gehi ebazpen honen datatik aurrera sortutako legezko interesa bi puntutan gehituta; gainera, espresuki demandatuari ezartzen dizkiot auzi-jartzaileari epaiketak sortutako kostuak.\nAipatutako judizioan, argibide-autoa eman zenda 2016-07-27an, eta hau da xedapen-zatia:\n2016ko ekainaren 24ko epaia argitzeko, xedapen-atalean esaldi hau gehitu da: «Kopuru horren ordainketari egotzi behar zaizkio Liberty Seguros enpresak jada ordaindutakoa (300 euro)», beraz, epaitza honela geratuko da:\nBaietsi egiten dut Gonzalo Arostegui Gomez prokuradoreak Jose Antonio Barbarin Marcosen izenean eta hura ordezkatuz Sertekotel, SL enpresaren aurka jarritako demanda; horrenbestez, demandatua kondenatzen dut auzi-jartzaileari 883,30 euro ordaintzera –Kopuru horren ordainketari egotzi behar zaizkio Liberty Seguros enpresak jada ordaindutakoa (300 euro)–, gehi ebazpen honen datatik aurrera sortutako legezko interesa bi puntutan gehituta; gainera, espresuki demandatuari ezartzen dizkiot auzi-jartzaileari epaiketak sortutako kostuak.\nSar bedi ebazpen hau Epaien Liburuan, eta bidal bedi lekukotza auto nagusietara.\nAuto honen aurka ezin da errekurtsorik aurkeztu; jatorrizko ebazpenaren aurka, berriz, hura jakinaraztean adierazi ziren errekurtsoak jar daitezke.\nAurreko apartatuan aipatzen diren errekurtsoak aurkezteko epeak, hala badagokio, ebazpen hau jakinarazi eta hurrengo egunetik hasiko dira (BJLO, 267.9 artikulua).\nSertekotel, SL demandatuaren egungo egoitza ezezaguna denez, aipatutako ebazpena Euskal Herriko Agintaritzaren Aldizkarian argitaratutako ediktu baten bidez jakinaraztea erabaki da, Prozedura Zibileko 1/2000 Legearen 497.2 artikuluaren arabera (PZLb).\nBilbao (Bizkaia), 2017ko urriaren 23a.


Peña Gingia eta Artzegi - Felix Ugarte Elkartea\nPeña Gingia eta Artzegi\nPublicado por Felix Ugarte Elkartea | Abr 12, 2010 | Salidas Espeleología | 0 |\n08.03.30’an elcorreo.com webgunean Arabako espeleologi GEA elkarteko kide batzuekin elkarrizketa bat irakurri nuen eta galdera hau planteatzen zieten kazetariak:\nZein da zuen ustez Arabako koba ederrena? Eta ados jarri ziren erantzun berdina ematerakoan: Peña Gingia, zalantzarik gabe.\nMurua inguruko harrobietan dago koba hau, 5,8 km’ko luzera eta 64m’ko desnibelekin. Harrobiaren aurreko ezpondan, lanak egiten ari zirenean azaldutako zuloa. Horren barnean ur azpiko ur-korronte bat igarotzen da eta urak izugarrizko kare-harrizko zutabeak sortarazi ditu. Zabaldegia zeharkatu ondoren, galeriaren antzinako bidetik barrena doa; azkenean, goitik datorren Laminatxeko ur-etorriarekin elkartzen da.\nPazkoko astea aprobetxatu nahian, entzundakoa ziurtatzea joan ginen kamera eskuetan hartuta. Txango nahiko “domingeroa” antolatu genuen eta horregatik ez ginen progresio bertikalerako erremintekin joan. Erreka, beheko pisuan entzun eta ikusten genuen, baina goiko balkoietatik, lasai eta gustura disfrutatzeko aukera izan genuen koba honetako arkitektura barrokoak erakusten zituen bazter eta harribitxiekin.\nArtzegi kobatik ur-sorburua ateratzen da. Han, izan ere faila batek Gasteiz urez hornitzeko erabiltzen diren hainbat iturri sortarazten ditu.\nGorbeia maldetako paisai eder batean gabiltza, pagadien sabelean erreka non jaiotzen den bila. Oso erraza aho beltz hori topatzea. Galeri nagusiaren zoru azpitik eta hodi baten bidez, bukaeran dagoen presako ura kanporatzen da. Ba ditu makurtuta ibiltzeko moduko beste adartxo batzuk, galeri fosilak eta bakarren bat aktiboa, gours polit batzuekin, baita laminadoreak eta eskalatzeko moduko koladak. Ginda jartzeko txango aproposa, gaurko jai egun honi.\nSiguiente Txutxuta 1 eta Uidui 10, leizeak


Txikipedia:Abeltzaintza - Wikipedia, entziklopedia askea.\nAbereen erabilera antzinako Egipton.\nAbeltzaintza edo abelazkuntza etxe-abereak hazi, zaindu eta ugaltzeaz arduratzen den jarduera da.\nAbeltzaintza maiz nekazaritzarekin lotua dago. Adibidez, simaurra lurra ongarritzeko baliatzen da eta landareak ganadua elikatzeko. Euskal Herri epelean, abeltzaintza baserriaren eskutik etorri da; hego aldean, aldiz, tamaina handiko artzaintza izan da nagusi.\nEuskaraz, tradizioz, etxe-abere edo kabalak bi multzotan sailkatu ditugu:\nAzienda edo ganadu larria: behiak —azienda gorria— eta behorrak, batik bat).\nGanadu xehea: ardiak —azienda zuria—, ahuntzak eta txerriak —azienda beltza—.\nMunduan gehien ustiatzen diren aziendak behia, ardia eta txerria dira. Planetako ekonomian gaur egun garrantzi handiena dute untxien, hegaztien (oilasko eta indioilarren) eta erleen hazkuntzek; ondotik, arrain eta itsaskien hazkuntzek.\nOilo-haztegi intentsibo bat.\nAbelazkuntza orain dela 11.000 urte hasi omen zen, antzinako Persian, Mediterraneoko ekialdeko eta Mesopotamiako lurretan. Txinan (duela 8.500 urte) txerria eta Erdialdeko Amerikan (orain 8.000 urte) indioilarra menderatu zuten. Andeetan (orain dela 6.000 urte) llama eta alpaka, besteak beste. Fenomeno zabal-zabala izan zen, beraz, espazioan eta denboran.\nArdia 10.000-9.000 Ekialde Ertaina\nTxerria 9.000 Txina, Europa\nAbeltzaintza motak[aldatu | aldatu iturburu kodea]\nTradizional edo Abeltzaintza estentsiboa: larrekoa, nekazaritzari lotutakoa, autosufizientzia bermatu izan duena.\nBio abeltzaintza: ingurugiroan ia arrastorik utzi nahi ez duena.\nIntentsibo edo industriala: errentagarritasunera bakarrik begiratzen duena, gainerako alderdiak ia aintzat hartu gabe; geroz eta espazio handiagoa betetzen ari da.\nKonbentzionala: produktu jakin batzuk (esenta, arrautzak, okela) lortzeko.\nHazkuntza txikia: tamaina urrikoa, famili mailakoa, gurean, baserriarekin oso lotua.\nOrriaren azken aldaketa: 19 otsaila 2021, 13:50.


Guía imprescindible para Emprendedoras honetan, emakumeek ekintzaile gisa burututako jardueran eragina duten oztopo ugari biltzen dira. Zailtasun eta blokeo horiek ez zaizkie soilik gertatzen emakumezko ekintzaileei, baina beraiei sarriagotan agertzen zaizkienez eta zeharka gehiagotan eragiten dietenez, genero-joera nabarmena dagoela baieztatu dezakegu.\nEmakumea bazara eta enpresa-ekimena burutzea erabaki baduzu, erakutsitako ausardiarengatik zoriondu gura zaitut.\nZalantza barik, lanean hasteko ekintzailea izatea zure aukera bada, ausarta izan behar duzu; lanegun bakoitzean ahaleginari eusteko duzun gaitasuna, iraunkortasuna, tinkotasuna eta aldarte ona agortu ditzaketen makina bat ezusteko eta eragozpen gainditzeko, ausarta izan behar duzu; merkatuari merezi duen produktu edo zerbitzu bat daukazula jakinarazteko, ausarta izan behar duzu; zure enpresaren alde egiteko, bere prezioak ez botatzeko, EZETZ esateko, bezero, hornitzaile eta laguntzaileei mugak jartzeko, ausarta izan behar duzu; zure burua, atsedenaldiak eta beste inor bezala ahuleziak errespetatzeko ausarta izan behar duzu.\nAzken batean, ausardia da zure indarguneetako bat, eta liburu honetan topatuko duzu nola baliatu; izan ere, eskuliburu praktiko baten modura irakurri eta erabiltzeko pentsatuta dago, eta bertan izango dituzu eskuragarri enpresa aurrera ateratzen lagunduko dizuten tresna erabilgarri eta zehatzak, benetan ezarri daitezkeen horietakoak. Gainera, profesional eta gizabanako gisa zure burua garatzeko ere baliagarriak izango dira. Aurrera!\nDeskargatu liburua pdf formatuan:\nEmakume ekintzaileentzako ezinbesteko gida» liburuaren aurkezpenean hartutako irudiak, Bilbon:


Inici > Gizarte-erantzukizun Korporatiboa\nInergy genero-berdintasunaren eta diskriminaziorik ezaren aldeko borrokarekin konprometitutako enpresa da. Enpresak Berdintasun Plan bat du, Kataluniako Generalitatearen Berdintasun Planen Erregistroan inskribatuta dagoena (erregistro-zenbakia: PI-REG-207-2019). Enpresak bere borondatez egindako plana da; izan ere, 250 langile baino gutxiagoko enpresa izanik, ez du horretarako legezko obligaziorik. Planak ondorengo hamar arloetarako jarduketak jasotzen ditu:\n1. Aukera-berdintasunerako politika\n2. Gizartean inpaktua izateko eta gizarte-erantzukizuneko politikak\n3. Komunikazioa, irudia eta hizkuntza\n4. Emakumeen ordezkagarritasuna eta langileen banaketa\n5. Berdintasuna langileen hautapenean eta promozioan\n7. Jazarpena, jarrera sexistak eta diskriminazio-pertzepzioa\n9. Familiako bizitza, pertsonala eta lanekoa uztartzea\n10. Lan-ingurunearen baldintza fisikoak\nHemen kontsulta daiteke Berdintasun Plana: https://treball.gencat.cat/web/.content/24_igualtat/Plans_igualtat/PI_Registrats/RSM_Gasso_CimneENERGY_pla.pdf\nLan-merkatuan emakumeen presentzia oso txikia duen profil profesional teknologiko (programazioa) eta teknikoak (ingeniaritza) dituen enpresa izan arren –batez ere software-garapenean–, enpresako langileen % 44,5 dira emakumeak (2020ko urriko datua). Balio hori sektoreko batez bestekoa baino handiagoa da (% 33,91, Estatistikako Institutu Nazionalaren Biztanleria Aktiboaren 2018ko Inkestaren arabera).\nInergyk enpresaren irudiaren bitartez islatzen du aukera-berdintasuna, emakumeei ikusgaitasuna emanez eta hizkera neutral eta ez sexista erabiliz bere produktuen eta eskaintza komertzialen diseinuan eta zabalkundean. Horretarako, Barne-erabilerarako Gida bat eta hizkera inklusibo eta ez sexista baterako Tresnak ditu.\nInergyk askatasunean eta pertsonen arteko errespetuan oinarritzen diren eta, beraz, jazarpen sexualik eta sexuagatiko diskriminaziorik gabeko lan-harremanen aldeko apustua egiten du. Enpresak badu jazarpen sexuala eta sexuagatiko diskriminazioa prebenitzeko eta horri aurre egiteko Protokolo bat.\nInergyn, langileen % 100ak du kontratu mugagabea. Horrela, langileen egonkortasunaren eta epe luzera begirako garapen profesionalaren aldeko apustua egiten du enpresak.\n2016az geroztik, lankidetza egonkorreko harremana du enpresak hainbat unibertsitaterekin; horren bitartez, ordaindutako prestakuntza-praktiken programa bat garatzen du. Programa horietan parte hartu dutenen % 50 baino gehiago sartu da ondoren enpresan lanera.\nLangile bakoitzak du berariazko lantokiaren definizio-agiri bat; garatu beharreko gaitasun arloak eta prestakuntza jarraituko arloak jasotzen dira agiri horretan.\nInergyk lan-giro positiboa eta osasungarria sortzearen aldeko apustua egiten du, lankidetza eta partekatutako espazio komunak sustatuz. Enpresak lan-espazio erakargarri, eroso, osasungarri eta seguru bat sortzeko inbertsioa egin du.\nInergyk bizitza pertsonala, familiakoa eta lan-bizitza uztartzeko Plan bat du, laneko malgutasunerako, prestakuntzan laguntzeko eta garapen pertsonala bultzatzeko neurriak jasotzen dituena; baita bizitza pertsonala, familiakoa eta lan-bizitza uztartzeko neurriak ere.\nInergyren misioa da bezeroen energia-kontsumoa eta BEGen emisioak murrizten laguntzea, dituen energia-kudeaketako zerbitzuen eta softwarearen bitartez.\nHalaber, bere jarduerak ingurumenean izan dezakeen inpaktua minimizatzearen aldeko apustua egiten du, eta hainbat jardunbide egoki eta neurri aplikatzen du, materialen eta energiaren kontsumoa murrizteko eta hondakinak eta atmosferarako emisioak minimizatzeko; hala nola:\nBulegoen irisgarritasuna; langileen % 100 joan daiteke lantokira garraio publikoz.\nTrenaren erabilera lehenestea hegazkinaren gainetik, Espainia barruko edozein joan-etorritan.\nJoan-etorriak ahalik eta gehien murriztea, IKTak erabilita.\nMaterialen erabilera eta hondakinen sorkuntza minimizatzea, enpresaren prozesu guztiak digitalizatuta.\nBulegoko hondakinen gaikako bilketa.\nJardunbide egokien protokoloa, bulegoko airea girotzeko kontsumoa murrizteko (agindutako tenperaturak, termostatoak eta erabilera-ordutegiak), bai eta ekipoen kontsumoa (ekipoak eta lineak itzaltzea) eta argiztapenarena ere (sektorizatzea eta argiztapen naturala erabiltzea).\nHurbileko hornitzaileei erostea eta kontratatzea, joan-etorriak minimizatzeko.


Metafísika filosofikoa | Filosofía y ética | Xuletas, chuletas para exámenes, apuntes y trabajos\nEscrito el 14 de Septiembre de 2020 en vasco con un tamaño de 10,37 KB\n6. ERREALITATEAREN TEORIA: SUSTANTZIA Cogitoren existentzitik abiatuta, Descartesek hiru definizio proposatzen dizkigu, errealitatea osatuko liratekeenak. Euklidesek geometrian egin zuen bezala definizio hauek ez dira demostratu behar, aitzitik, beraiek dira beste zerbait justifikatzeko printzipioak.\n• Lehen definizioa edo errealitate mota Sustantziarena da. Sustantzia berez existitzen dena da, hots, existitzeko ezeren beharrik ez daukana. Bi sustatzia mota legoke: Infinitua edota sortzailea –Jainkoa- eta finitua edota sortua –arimak eta gorputzak-.\n• Bigarren definizioa edo errealitate mota Atributuarena da. Atributua sortutako sustantziek duten nahitaezko ezaugarria litzateke, hau da, bere esentzia edo zerizana. Arimaren atributua pentsamendua da, eta gorputzena zabalera. Hauek lirateke, beraz, ezaugarri objektiboak denontzat berdinak liratekeenak. Bestelako ezaugarriak -kolorea, zaporea, usaina, etab.- subjetiboak, hau da, pertsonen araberakoak lirateke.\n• Hirugarren definizioa edo errealitate mota Moduarena. Modua sustantziek -edo, berdin dena, haien atributuek- hartzen dituzten adierazpen ezberdinak dira. Adibidez, gorputzen moduak irudiak -errektangularra, triangeluarra…- eta mugimendua (edo gelditzea) diren bitartean, arimenak juzkatu, arrazoitu, irudikatu…dira.\n7. GIZAKIA Descartesek dio Jainkoak sortutako bi errealitate edo sustantziaz osaturikoa da. Bata, arima litzateke , pentsatzeko gaitasuna duena eta hilezkor eta askea dena eta, bestea, gorputza litzateke , munduak dituen ezaugarri berberak dituena. Biak ere, sustantziak izateagatik elkarrekiko independenteak dira baina nolabaiteko haien arteko erlazioa eta eragina dute.\nDescartesek guruin pineala erabili zuen. Izan ere, guruin horrek, zerebroan kokatuta dagoenak, bitartekaritzaren lana egiten du arimaren aginduak gorputzari transmitituz eta gorputzak dituen sentsazioak, pasioak eta abar arimari helaraziz. Gorputza eta arimaren arteko erlazioa arazoa bada, askatasunarena ere bai. Jainkoak askeak egin gaituela dio Descartesek baina gure portaera erabat determinatuta dagoen gorputzaren bidez gauzatzen da eta mundu fisiko eta determinatu batean. Askeak garela berresten du Descartesek eta horretarako argudioa zalantzaren existentzia da: zalantzak izateko libreak behar dugu izan eta zalantzak ditugunez libreki erabakitzeko aukera gugan dago aldez aurretik. Baina askatasun hori eta mundu determinatuaren existentzia nola den posible Jainkoaren ahalguztiduntasunean uzten du.\n8. ETIKA Descartesek ezagutza bakarrik ez ekintza ere oinarritu nahi zuen. Bere ideala gure portaera bideratzeko printzipio funtsezkoenak aurkitzea zen. Horretarako proposatzen duen lehendabiziko arau praktikoa arrazoiaz gidatzea da, zuhurtasun (prudentzia) bertutearen bidez alegia. Hau pasioen munduko argitasun eta bereizitasun araua litzateke. Kontura gaitezkeenez, bere proposamena gurpil zoroa baino ez da, zeren eta moralak printzipio arrazionalei jarraitu behar die baina morala da, batera, printzipio horiek aurkitzeko gida. Laburbilduz: morala egia bilatzean datza, baina horretaz gain pasioak kontrolatzen dituen bertutea ere nahitaezkoa da. Dena den Descartesek ez zuen lortu bere morala zehaztasunez idatzi, gazte hil baitzen baina behin behineko moral bat utzi zigun, hiru arauetan laburbilduta:\n1. Herri bakoitzeko legeak eta ohiturak errespetatu behar dira\n2. Hartutako erabakietan tinko mantendu behar da\n3. Pasioen aurrean arrazoiari jarraitzen saiatu behar da\nILUSTRAZIOAREN EZAUGARRI NAGUSIAK Enpirismoa ilustrazio garaian garatzen da eta, ondorioz, bere testuinguru historikoa ezagutzeari nahitaezko deritzot. Hauexek lirateke ilustrazioaren ezaugarririk inportanteenak:\na. Giza arrazoiarekiko konfiantza. Izan ere, XVIII. Mende honetan arrazoia errealitate azaltzeko gai dela uste izaten da. Fedea eta teologiaren papera zokoratua gertatzen da.\nb. Erlijioari dagokionez, deismoa edo erlijio naturala deitutakoa da, gehien bat, onartzen dena. Jainkoa, teoria honen arabera, sortzailea da, arrazoiak hau erakusten digulako. Beraz ez dira onartzen jainkoaren gobernua eta probidentzia. Honetaz gain agnostizismoa eta ateismoa ere nahiko hedatuak daude.\nc. Materialismoa eta sentsismoa agertzen dira, hots, ezagutza sentipenezko esperientzian oinarritzen dela defendatzen duen teoria.\nd. Diderot-ek eta D’Alambert-ek Entziklopedia sortu zuten garai honetako jakintza guztia biltzeko eta ahalik eta gehien zabaltzeko asmoarekin.\ne. Gizarteari begira berdintasunaren aldeko bulkada agertzen da ilustrazioan, honek monarkien kontrako altxamenduak ulertzeko laguntza ematen digularik.\nf. Emakumeen papera nabarmena da eta gizarte mailan batzuk lortzen duten ospea aurrekoaren froga da. Haiek ziren oso zabalduta zeuden pentsalarien arteko elkarrizketak antolatzen zituztenak haiek ere protagonismo izanik.\nZientziak izugarrizko garapena izan zuen batez ere Newtonen ekarpenekin. Bere grabitazio legeak eragina izan zuenHume-ren ezagutzaren teorian.\nDeskartesen ezagutzaren teoria Grekoen metafisika Morroien morala Arrazionalismoaren ezaugarriak Arrazoia deskartes jaunen morala Metafisika Psikologia humanistikoaren teoria erabiltzen duten metodoak


Izuaren Teoria idatzi zutenean, hots, historia bera idazten hasi zenean, autobusik ez zen munduan. Hargatixe ez zuten atal bat, espreski, idatzi Autobuseko Izuari buruz. Ez zuten deus esan txoferraren ondoko atetik sartu eta, dagokizun eserlekua aurkitzeko igaro behar den korridore estu horretaz. Garai haietan ez baitzuten garraiobide publikorik. Eta baldin bazuten, nahiko pribatua izango zen, eta beti ere, trakzio publikoduna. Beraz ez zekiten, fitsik, zein klaustrofobikoa den orotariko gizaberez beterekiko autobusa. Zein den umiliagarria korridorean zehar, burua makurtuta, inpunitate osoz aurpegira begiratzen dizuten giza-lagin horien soa jasan beharra. Edo haietakoren baten ondoan joan beharra, edozein momentutan Barne Saileko plaka bat aterako dizun jakiteke. Ez zekiten deus Autobuseko Izuari buruz, baina Mikelek, zorionez, hutsik aurkitu zuen berea eta alboko jesarlekua. Leiho ondokoan jarri zen.\nJakanarrua soinetik kentzerako sasoiko emakume bat eseri zitzaion ondoan. Berrogei urte bueltako emakumea zen. Soineko urdin ilun diskretu batean biltzen zuen bere gorputz biribildua. Ilea horiz tindatua zuen eta ikaragarrizko kolonia usaina, kiratsa zerion.\nAutobusaren motorra martxan jarri ahala, burua kristal dardartiaren kontra jarri zuen, runrunak lasai ziezaion iguriki. Ez zen lan erraza. «Hogeita sei urte ziztrin eta hemen hago Donostiara doan autobus patetiko batean sartuta, galtzabarrenetatik behera kaka dariala. Nora hoan ere ez dakiala!». Malmasingo tunelean bere irudia itzuli zion autobuseko leihoak. Bere irudia eta Jokinena, eta Gasteizen paketea jasotzera joandako neskarena... Atxilotu ote zuten hura ere? Ez ote zen izango Mikel bezalako beste gizagaixo bat? «Ez, Mikel. Hemen gizajoa heu haiz bakarra. Heu haiz saltsa honetan hain ingenuo eta inkontziente sartu den bakarra. Munduan ez zaudek hi lako bi. Bakarra haiz, Mikel, eta bakarrik hago». Tuneletik irtendakoan, eguarteko argiak bere irudia ebatsi zion kristaletik. Alabaina, beste bat ekarri zion laster: Basauriko kartzela. Hotzikara mingarri batek negargura eragin zion, ondoko emakumea lepotik heldu eta ume txikiak lantxe negar batean hasteko hunkipena. Dionisos etorri zitzaion gomutara. Hark jakingo zukeen zer egin halako egoera baten aurrean, jakingo zukeen nora jo, nola... «Nola deituko diok baina? Erotu egin haiz? Honezkero txakurrak etxean egongo dituk, eta hik Dionisosi deitu nahi diok... Eta euskaltegira? Handik alde egina izango duk hi Donostiara heltzerako». Matrailezurra estutu eta malkoei hozka egin zien. Zornotza igaro eta kilometro batzuetara kirats nardagarria heldu zitzaion sudurmuinetara. Ezaguna zuen. Bere esparruaren mugak ziren haiek. Iurretako ordaintokira iristean poliziarik edo guardia zibilik ba ote zen begiratzeko luzatu zuen lepoa. Inor ez. «Heure herritik igarotzen habil eta galduta hago, konturatu haiz? Hortxe egongo duk nonbaiten hire ama. Etxea ez duk ikusten, baina badakik teilatu gorri horietakoren bat dela. Harrikoa egiten ariko duk seguru asko, bakarrizketan». Autobusa ordaintokitik igaro zenean, oinaze sakona sentitu zuen erraietan. Ama. Beti egin zuen Mikelen alde, etxeko txikia bera izaki. Egindakoak eta gehiago barkatu zizkion beti, nahiz eta asko onartu ez. Haren niniko mutikoa izan zen bizitza osoan, baita Bilbora joan zenean ere. Eta orain, zelan jasoko ote zuen berria? Noiz? Larregi izango zen amarentzat, bazekien hori Mikelek. Anaiak ez zuen bere alde egingo. Eta aitak?. Malko uholdea zetorkion eztarriko korapiloaren ondotik. Matrailezurra estutuz berriz ere eusten saiatu zen, hortzak elkarren kontra min emateraino. Anpulu bi erori zitzaizkion, mahuka muturrarekin lehortu zituen anpulu bi.\nBarruko arropak izerditan zeuzkan. Beldurra bidaia turistikoa egiten ari zen bere barne muinetan. «Kaka eginda hago, Mikel. Zirin hutsa haiz. Behar huen sasoian Dionisosekin berba egin bahu, orain ez hintzatekeen egoera honetan egongo. Baina gure heroiak dena bakarrik konpondu nahi zian, dena ezkutatu, gero beldurrak uxatzeko mozkor negargarri bat harrapatu... eta Dionisos atzera bueltabako marroi batean sartu!». Ez zuen buruak baketan uzten. Horixe behar zuen, bere kontzientzia ipurterrea zaurietan atzaparka. Ohartu ote zen inor bere desagerpenaz? Nor ohartuko zen ba? Dionisos bileraren batean izango zen, taldekoak ez ziren harrituko bera etxean aurkitu ezean, ama gutxiago... Eta Pietatea? Hots egingo ote zuen Nereak etxera? Zergatik hots egin behar zuen? «Jota hago hura hitaz gogoratzen dela pentsatzen baldin baduk. Edukiko dik bestela ere zertan pentsatua! Eta enteratzen denean ere, zer? Pena pittin bat emango ziok, eta kito. Asko jota, atxiloketen kontrako manifestaldiren batera joango duk, baina hire izenik ez duk inon agertuko. Ingurukoak baino ez dituk hire faltaz konturatuko, eta horiek ere denbora igaro ahala ohitzen joango dituk».\nDenbora? Berrogeita hamar minutu zeramatzan autobusean urrunera Zarautz bistaratu zuenean. Bazekien Zarauzko ordaintokian kontrolak ohikoak izaten zirela. Eta ohikoa sarri gertatzen delako, ordaintokira gerturatu ahala nabaritu zuen guardia zibilen berdea. Bihotza eguneko hainbatgarrenez irauli zitzaion. Supituki alboko emakumeari irmo oratu zion besotik, oharkabean.\nEmakumeak harridura eta ikara artean erreakzionatu zuen, eta belaunak elkarren kontra estutu zituen erreflexuz. Mikelen begirada errukarriak barkamena eskatuko lioke, baldin eta geroz eta gertuago ikusten zituen guardia zibilei begira ez balego. Zortzi bat Patrol... eta dozena bi txakur metraileta, txaleko eta 9mm-tako amorruz horniturik. Bekainetatik behera zetozkion izerdi tantak. Emakumeari laguntasuna erregutu gura zion, baina eserlekuan atxikitzen zuen izu laborriak, mutu.\nAutobusa ordaintzeko gelditutakoan ohartu zen kontrola Bilborako norantzan baino ez zela. Bere onera bueltatu zitzaion arnasa. Dardarizoa jabaldu zitzaion Orion. Ibaian txalupa bat eta itsasoa bare. Balearen arrastorik ez.\nLaurak laurden gutxi ziren autobusa Amarako geltokira iristean.\nOinak lurrean jarritakoan bertan erori behar zuela pentsatu zuen. Ez zeukan indarrik belaunetan. Urrats geldo eta zurrunak eman zituen, lurra bere oinetan erdibituko den beldur dagoenak bezala. Atzera begiratu ere egin barik abiatu zen geltokiko tabernara. Telebista piztuta zegoen. Televisión Españolako informatiboa bukatuta. Atxiloketen berria emana izango zutela pentsatu zuen. Tabernan inork ez zuen bere sarrera sumatu, bakoitza berean ari zen. «Beno, Mikel, orain trankildu eta pentsatu egik zein izango den hurrengo pausoa. Edan egik zerbait, eta saia hadi hotzean pentsatzen, ahal duanik eta hotzenen behintzat». Burutapen horietan zebilela, ertzain bikote bat heldu zen tabernara. Eskatu berri zuen Coca-Cola botila ia irristatu egin zitzaion eskuetatik. Bere parean jarri ziren ertzainak, gerri bueltan lotuta zekartzaten pistolak egokitu ondoren.\n— Dos cortados.\nHanka egin beharra sentitu zuen, lehenbailehen. Co ca-Co lari tragoa eman zion, baina burbuilak ez ziren eztarritik aise igarotzen. Ordaintzeko patrikatik dirua ateratzean txanponak erori zitzaizkion lurrera. Ertzainak kolpean biratu ziren. Mikel kukulumuxu zegoen ia. Ertzainek goitik behera begiratzen zioten. «Ez egik artazopa aurpegi hori jarri, kaiku halakoa! Erruki eske habil edo beraiekin joan nahi duk?». Ertzainak euren kafeetara itzuli ziren. Mikelek lortu zuen azkenik txanponak bildu eta mostradore gainean uztea.\nKanpoan, Donostia eta donostiarrak. Ez zituen ez bata ez besteak sobera ezagutzen. Izuaren atzaparretatik salbu geratzen zitzaion arrazionaltasun apurrari atxikita, taxista batengana jo zuen:\n— Tren geltokira!\n— Bai, baina nora zoaz trenez. Bi geltoki badira.\n— Irunera... —zalantza egin zuen, esan edo ez.\n— Kale hori segita berehala iritsiko zara oinez.\n— Eramango nauzu, bai ala ez?\n— Nahi duzun bezala. Horretarako gaude.\nBarne irratia jarrita zeukan. Kale izen eta zenbakiak entzuten ziren. Poliziaren deiak ziruditen, hala iruditu zitzaizkion Mikeli. Polizi auto bat noiz agertuko begiratzen zuen atzeko kristaletik. Udaltzainak zetozen. Bekokiko izerdiak kendu zituen, zorabiatzeko zorian zihoan, beldurrak zulo beltz bat zabaldu zion erraietan. Hondorik gabea, zenbat eta barrurago orduan eta beltzago.\nIrunerako txartela erosi zuen geltokian. Zigarro mutur bat erretzeko betarik ez zuen izan Bilbotik irten zenetik. Camelaren ke artean ideia gaiztoak lausotzen saiatu zen, jendearengandik aldendu eta estreinako nasaren puntara joanda. Iruneraino iritsi behar zuen aurrena, han pentsatuko zuen gero ze ostia egin. San Juan de Luz izena etorri zitzaion gomutara; halaxe esaten zitzaion bere etxean; gurasoekin izan zen behin umetan. Barnealdean ere astebetez egona zen hamazazpi urterekin, koadrilakoekin; baina han paraje politak eta baserritarrak baino ez zituen ikusi. Non zeuden bada «bestaldean» ezkutatzen ziren haiek guztiak? Mauleko tabernetan Ricard edaten zuten agureak ez ziren ezkutuko jendea, Azkaineko trinketera pilota ikustera joaten zirenak ere ez ziren sasikoak, eta are gutxiago kostako hondartzetan paseatzen zirenak. Non arraio zeuden bada «bestaldean» ezkutatzen ziren haiek guztiak? Non demonio? Zer egin behar zuen berak «bestaldera» heltzean? Ikurrina bat ikusitako lehen tabernan sartu eta «Aizu, ni iheslari abertzale bat naiz» esan? Baina artean, «bestaldera» heldu beharra zeukan...\nTrenean jendeak eguneroko jendea zirudien. Egunero bidaia bera egiten zutenak. Geltoki berean igo eta geltoki berean jaisten zirenak. Mikelek nolabait baztertu beharra zeukan mundu osoa susmagarritzat jotzeko ideia. Ez zekarkion onik teoria hark. Haren arabera, Intxaurrondoko txakur bat izan baitzitekeen El Diario Vasco irakurtzen ari zen agurea ere. Eta gainera, inguruko guztiak txakurrak baziren eta harrapatu nahiko balute, honezkero haien denen zapatapean zegokeen ahuspez. Buruhauste deserosoetatik urrun mantentzen ahalegindu zen trenbideko posteak zenbatzen. Izuaren zulo beltzak min ematen zion erraietan, baina bazirudien neurriz ez zela asko zabalagotu.\nBostak pasatxo ziren Irungo geltokian. Topotik Mikelekin batera jaitsitako bidaiariak hiriko kaleetan zehar desagertu ziren. Trenetik trenera... ehun metro. Lauzpabost pertsona baino ez zeuden Renfeko nasan. «Ondo zagok, heldu haiz. Eta orain zer? Ze arraio egin behar duk?». Banku batean jesarrita, Camel kearekin olatuak sortuz so egin zion inguru arrotzari. Geltokiburua bulegora erretiratu zen pauso azkarrean. Gaztetxo batzuek erdi-zirritan ziharduten, hirugarrenez joaten utziko zuten tren baten zain. Burua beste aldera biratu zuenean eztulka ihes egin zion biriketako keak. Polizia bikote bat zetorren sokatik lotuta zeramaten zakur batek bidea erakusten ziela. Geroz eta gertuago. Zigarreta jaurti, bizkor jaiki eta geltokiko komunetara iristea erdietsi zuen. Kisketari eman eta paretaren kontra jarri zen, bihotza bularretik atera beharrean zuela. Arnasestu hotsa isiltzen saiatu zen haizea sudurtzuloetatik botatzen. Ahots bi entzun zituen. Norbaiten urratsak komunetan barrena. Izerdia gelditu behar zuen nola edo hala, zakurrak usain ez zezan. Pausoak bertan-bertan. Komuneko atea zabaltzeko saioa egin zuen. Heldulekua gora eta behera. Mikelek kokotsa jaso eta begiak itxi zituen, fusilatua izateko aginduaren zain dagoenak legez.\nZena zelako gizon hura alboko komunean sartu zen. Argi aditu zuen nola askatu zituen prakak, zelan jaitsi zuen kremallera. Gero txorrotada. Ondoko komuneko gizonak alde egin zuenean ere, paretaren kontra jarraitu zuen Mikelek. Ez zuen zirkinik egin hara sartu zenetik. Bostehun arte zenbatu, komuneko tapa itxi eta bertan jarri zen. «Azkena zela pentsatu duk, e? Larri ibili haiz oraingo honetan... Zenbat horrelako gehiago agoantatuko ditik hire bihotzak? Justuan ibili haiz, justuan. Ipurdia bistan daramanari ikusi egiten zaiok azkenean! Hiri kiratsa ere hartuko diate horrela jarraitzen baldin baduk. Kaka eginda hago, joder!». Esku ahurrekin bere aurpegiari zaplateko txiki batzuk eman eta komunetik irten zen.\nIrakurria zuen nonbait, iheslaria pausoak salatzen duela. Idatzi zuenaren izenaz gogoratzen ez bazen ere, egunen batean kontuok argitzen zirenean, bere adostasuna adierazteko gutun bat idatziko ziola promes egin zion bere buruari. Saiatu zen, beraz, pausoak ziurtasunez ematen, normal tankera hartzen, baina halakoetan izaten da zailena jarrera hori lortzea. Normal egoten saiatuta ez da sekula normal egoterik lortzen. Normaltasuna ez baita saiatuaren saiatuz lortzen den zerbait. Eta Mikel aktore eskasa zen benetan.\nGeltokiko harrera gelako txarteldegian bazen jende multzoa. Ilaran aurrera egin zuen Mikelek, ezertan eta inorengan erreparatu gabe, denak kexuka.\n— Barkatu, Pariserako trena...\n— Ez duzu ikusten beste batzuk zure aurretik daudela?\n— Bai, zera, galdera bat egiteko besterik ez da.\n— Jarri ilaran beste guztiak bezala, mesedez.\nUne hartan pistola bat eskura izan balu, tiro egingo zion agure hari inongo duda barik. Ez zituen jubilaziorako urte asko faltako agure txatxu hark, baina gustura egingo zion tiro bekoki erdian.\n— Ez al diozu entzun ilaran jartzeko?\nUniformez jantzitako tipo bat oldartu zitzaion. Begiak plater azalak bailiran zabaldu zitzaizkion Mikeli, eta intxaurra eztarrian gora trabatu. Arineketan hastekotan zen zinpeko zaindari horietako bat baino ez zela ohartu zenean.\n— Entzun diot, bai, barkatu.\nZinpeko zaindaria geltokiko irteerara urruntzen ikusi zuen pistola zahar bat gerrian zintzilik. «Mikel, apur bat lasaitzen ez ba haiz, hireak egin dik! Mundu guztiaren arreta erakartzen habil. Hire aurpegia telebistan ateratzen baduk, bazaudek hemen hitaz gogoratuko diren batzuk. Portatu diskrezioz, demonio!».\n— Pariserako tren hori zer ordutan abiatuko da?\n— Panelean jartzen ez du ba! Hamaiketan!\n— Egia da... Ez naiz konturatu ere egin...\n— Azkarregi zabiltza-eta.\nTxarteldegiko agureak bista jaso zuen eta begietara so egin zion. Begirada saihesten ahalegindu zen Mikel. Agureak hasperen egin zuen.\n— Txartelik erosteko asmorik baduzu?\n— Ba, bai.\n— Baina norako?\n— Hori ondoko txarteldegian eskatu behar duzu. Orain itxita dago. Zortziak aldera zabalduko dute.\nAgure alua! Ondoko txarteldegian eskatzeko. Lehenago ere esan zezakeen hori: zortzietan hamaiketarakoa. Seiak baino ez ziren. Bost ordu luze mundutik alde egiteko!\nTaberna bat bilatu zuen geltokitik gertu. Horma behinola zurietan aspaldiko zezenketetako afixa pare bat, mostradore txikiaren bueltan lau aulki, eta barruraxeago mahai pare bat. Barra barruan sasoiko gizon bat. Manuel ekarri zion gogora. Bezeroak: agure mehar bat telebistari so, ezpainetan zotz bat hara eta hona; haren ondoan, bere iloba-edo behar zuen mutil koxkor bat txanpon-makinetako botoiei sakatzen.\n— Zer hartuko duzu?\nBatere pentsatu gabe erantzun zion galderari, «kaña bat». Huraxe zen behar zuena, garagardo fresko bat edalontzi luzangan, bitsez gainezka. Berarekin eraman zuen tabernako bazterrerengo mahaira. Trago bitan hustu zuen, eta Camel bat iziotu.\n— Beste garagardo bat.\n— Egarri ala, gazte?\n— Egun alua, jauna, egun alua.\n— Izaten dituk, bai. Tok.\nTabernako egunkariarekin eta bigarren garagardoarekin mahaira itzuli zenerako, agurearekin ikusi zuen mutikoa bere mahaian eserita zegoen, plastikozko superheroi bat eskuetan.\n— Ezagutzen duzu nire Power Rangerra?\n— Flash Power Ranger da. Airean salto ikaragarri bat egin eta hegazkin bihurtzen da.\n— Zuk ere hobe zenuke salto bat egin eta hemendik hegan ospa egitea, kokoteko on bat hartu nahi ez baduzu. Hanka zaparro!\nMukitsua tximista batean joan zen aitonarengana. Telebistan arratsaldeetako talk-show bat ematen ari ziren, eta tabernaria eta agurea hodi katodikoetan galduta zebiltzan. Mikelek zigarreta amatatu eta garagardoari tragoxka bat eman zion. Gorputza gogor zuen arren, aulki gainean bete-betean erortzen ari zitzaion. Erabat akitua zegoen. Egunkari gainean besoak zabalduta, burua tartean egokitu zuen, begiak itxi eta sakon arnasa hartu. Lo hartzear zegoen tabernako epelean. «Baina zer arraio, Mikel! Lo hartu behar duk orain? Erotu egin haiz ala zer ostia? Ihesean hoa. Irunen hago, eta ez hain zuzen Bidasoaren partida bat ikustera etorria». Egunkariko orrialde guztiak irakurriz aurre egin beharko zion nekeari. Eta halaxe egin zuen, harik eta zortzi t'erdiak aldera sirena hotsa aditu eta Ertzaintzako furgoneta bi ataurretik ziztuan igaro ziren arte. Atezuan jarri zen atoan. Hiru gizon heldu sartu ziren txikiteoan.\n— Zer arraio gertatzen da ba?\n— Manifestazio bat. Lehen ikusi ditiat etorbidean gora.\n— Bilboko atxiloketengatik izango duk.\n— Ze atxiloketa?\n— Non bizi haiz, gizona? Ez duk eguerdian partea ikusi?\n— Ez ba! Atera beste erronda bat, Martzial.\n— ETAko batzuk atxilotu ditiztek gaur Bilbon. Hasieran bi hituen, baina gero beste pare bat ere bai.\n— Dabilenari gertatzen zaiok.\n— Halaxe duk, Martzial.\n— Hi behintzat ez hindukete etxean harrapatuko. Tabernaren batean seguruago!\n— Hago ixilik. Eta errespetu bat.\n— Niri ez, dabilenari.\n«Ostia, beste bi erori dituk, Mikel. Jakingo duk zein den bi horietako bat, ezta? Galantean sartu duk Dionisos!». Baina zergatik izan behar zuen Dionisosek bi haietako bat? Beste edonor ere izan zitekeen. Bera bakarrik al zen bada haiekin enkontru bat izan zuena? «Enkontrua? Horrela esaten diok hik horri? Audientzia Nazionalean kolaborazioa esaten ziotek!». Zezenari sartzen zaion azkeneko aizto bihurra bezalakoa izan zen hura. Ez zuen aski bere buruarekin eta orain Dionisosekiko kezka, eta lotsa, eta oinazea. «Beste batzuk izango dira atxilotutakoak. Posible da, joder! Bilbon milaka pertsona bizi badira, zergatik Dionisos?».\n— Trena hartzeko zain?\nPoteatzaileak joanak ziren, eta tabernaria Mikelen mahaiko basoak eta hautsontzia batzen ari zen.\n— Trena hartzeko zain ote zauden...\n— A, bai.\n— Parisera orduan?\n— Jateko zerbait nahi? Ogitartekoren bat edo zeozer?\n— Ez. Beste garagardo bat hartuko dut.\n— Konforme. Neuretzat mokadutxoa prestatu behar dut. Inor baletor edo zerbait behar bazenu egidazu eupada bat.\nGizona sukaldera ezkutatu zen. Zortzi t'erdiak bueltan behar zuten, telebistan Gaur Egunen karatula agertu baitzen. «Ze arraio, Mikel! Zergatik esan diok Parisera hoala! Mugitu hadi hemendik. Imajina ezak hire aurpegia agertzen dela telebistan. Orain tipoa barruan zagok, baina bat-ba tean irteten baduk zer? Edo baten bat sartuz gero?». Mostradorean mila pezetako bat utzita hanka egin zuen geltokira, jakanarruaren kolkoak jasota, iheslariaren pausoeran, ezin burutik kendu Dionisosena. «Horra tipo legala! Hori esan zian etxean hartu hinduenean, ezta? Legaltasun bitxia hirea, opari ederra laga diok ordainetan!».\nTxarteldegiko ilaran bikote bat eta lau magrebiar, aldean poltsa handi bana.\n— ¿Compartimento o litera?\n— 12.500 pesetas, por favor.\nParis. Mikel egundo Parisen izan gabea zen. Ez zion dena den, poz handirik sortu bidaia egoera hartan egin beharrak. Nasara baino lehen, batera eta bestera so egin zuen. Pareko nasan, trenaren zain beharbada, hiru-lau lagun. Bera zegoen nasan beste hainbeste. Polizia arrastorik ez. Burdinbidea Hendaiarako norantzan ilunpetan nola galtzen zen begira egon zen denbora batez. Dardara batean zegoen, beldurragatik adina hotzagatik. Alabaina, gorputza gauaren mende uztea erabaki zuen. Camel bat iziotu eta, besterik gabe, entzefalograma laua mantentzen saiatu zen, denborari joaten uzten, hurrengo eguna zabaltzen ikustea baino desio ez duenaren gisan.\nLurrean zapaldurik zeutzan zigarro motxikinek adierazten zuten zein luzea izan zen hamaikak arteko tartea. Mikel trenean zegoen, eta han geratu ziren zigarro motxikinak, Irunen. Janzkeraz jendarmea zirudien interbentore batek azaldu zion bere litera-konpartimenduaren kokapena, txarteldegi ondoan ikusitako lau magrebiarrak zeuden konpartimendu bera. Sei litera eta bost pertsona, pospolo kaxa bat zirudien gelan. Trena martxan jartzeaz batera azkartu zen Mikelen bihotza ere. Gutxi barru bestaldean izango zen, egun hartan gainditu beharreko azken froga. Ez zekien zein motatako kontrola izaten zen muga igarotzeko, baina bazekien eguneko azken bihotz iraulia jasateke zegoela.\nHendaian geratu ziren gutxira. Bidaiari bakanen bat igo zen nahiko hutsik zihoan trenera, eta aldaketa gutxi gehiago. Konpartimenduan lau magrebiarrak arropak eranzten ari ziren, ohe deitzen dieten metro erdiko espazio hartan etzateko. Hiru pisuko litera bat alde batera eta beste hiruko bat bestera. Gorengo biak utzi zizkioten libre. Argia itzali zutela nabaritu zuen atepeko errainua desagertzean. Trena martxan jarri zen berriro, eta Mikelen begiak Hendaye jartzen zuen kartelean iltzatuak geratu ziren. «Hemen hasten duk bestaldea!». Administratiboki behintzat Frantziako lurretan sartua zen. Eta ez zen gutxi. Ezpainetan irribarretxo antzeko bat marraztu zitzaion. Etxetik arineketan irten zenetik lehendabizikoa. Beste Camel bat iziotu zuen, uste baino lasaiago. «Hau erre eta ohera. Merezi duk-eta! Bihar beste egun bat izango duk, beste mundu batean... Parisen! Gogoratzen al duk Humphrey?». Upakada luze batzuk eman zizkion leihatilatik jaurti aurretik. Burua leihatilatik kanpora atera zuen pixka bat. Dexenteko abiaduran zihoan. Haize hotzak azala freskatu zion. Eta atzera begiratuta ikusi zuen iragana, jaurti berri zuen zigarreta hondarra bezala, gau beltzean desagertzen. Aurrean, dena beltz, beste ezer ez.\nGiza-hatsa zegoen konpartimenduan. Izan ere, gehitxo ziren bost gizaseme halako toki txiki baterako. Goiko litera eta sabaiaren arteko distantzia ez zen metro batera heltzen. Nola-hala etzan zen tren konpainiaren begirunez bertan aurkitutako burko baten pean botak lagata. Jakanarrua bota zuen gainetik, eta ondoren tren konpainiaren beste begirune keinu bat zen mantatxoa. Behatzak mugitu eta plazerra sentitu zuen gorputz osoan. Bizirik zegoen seinale.\nBurutapenak etorri ohi dira ametsak baino lehen. Dionisos, ama, lagunak, Pietatea... denak nahasi zitzaizkion nahasian. Atxilotuta ez, Remelluri bat edaten irudikatu zuen Dionisos. Amak arduratzen zuen, latza izango zen berria jasotzea. Zuria Beltzekoek flipatu egingo zuten, seguru. Anek batez ere. Edo beharbada ez, beharbada Jonek flipatuko zuen gehien; ez zukeen sekula halakorik pentsatuko. Pietatea? Zer esango ote zuen Pietateak? Deus ez. Zer esan behar zuen ba? Isilik geratuko zen, bere aurpegian ez zen keinurik marraztuko; finean, Pietatea.\nTrenaren tiki-takak trankildu egin zituen Mikelen kirioak, loak hartzeraino. Baina tupustean... atea zabaldu zuten kanpotik. Asaldatu egin zen. Argia piztu zuten. Hendaiako nasan trenera igotzen ikusitako jendarmeak!\n— C'est une inspection! Sortez tous au couloir et montrez vôtres cartes d'identitées! Allez! Allez!\nHara bihotzaren irauli handiena! Kolpetik jaikitzen saiatzean kaskarrarekin jo zuen sabaia. Kolpearen mina ez zen deus izan taupaden estuasunaren aldean. Magrebiarrak konpartimentutik irteten ikusi zituen paperak eskuetan. Karrajoan zeuden laurak, galtzontzilo hutsik. Mikelek ez zien jendarmeei fitsik ulertu, baina jakanarrua hartuta jalgi zen ohatzetik. Burumakur zeuden magrebiarrek ardi beldurtiak ziruditen, oilar frantses harroak gobernatzen zuen ukuiluan. Jendarme harroxko batek, frantsesek eta donostiarrek baizik eraman ez dezaketen mustax fina sudurpean, haien paperak aztertu zituen, tartean behin begietara so eginez. Bigarren jendarmeak konpartimendua arakatzen ziharduen. Maletak oro ireki eta lurrean barreiatu zituen arropak eta zorroak eta trasteak. Lau magrebiarren dokumentuak aztertzen bukatutakoan Mikeli begira geratu zen mustaxaduna. Mikelen eskuan dantzan ari zen nortasun agiri dardartia.\n— Vous pouvez être tranquille. Quand je finiré de fouiller l'appartement, vous pouvrez rentrer.\nEz zion zipitzik ulertu baina konpartimentura sartzeko keinua egin zion geroxeago.\nHogei bat minutuz izan zituzten karrajoan. Halako batean jendarme mustaxadunak diosala egin zien kapeluari eskuarekin gora eginez eta, ulertu ez arren, Mikeli mehatxu tonuan esandako esaldi bat iruditu zitzaionarekin. Atea itxitakoan maldizioka jardun zuten magrebiarrek, Mikelek ulertzen ez zuen beste hizkuntza batean. Badaezpada, jendarmeak putaseme batzuk zirela adierazi nahi izan zien imintzio batzuez. Ez zegoen oso ziur aditu ote zioten. Alde guztietatik barreiatuta zeuden arropa eta trasteak bildu, ahalik eta azkarren literetara etzan, eta errezoan hasi ziren ozen, letania amaigabean. Hura izango zuten amorrua baketzeko modua.\nKoranaren marmarrean eta trenaren tiki-takan, berriro loak hartu zuen Mikelek, berak ere nola ez zekiela.


EZAGUTZEN… SAMBU FAMILIA! – Eibar Rugby Taldea | Webgune ofiziala\nEZAGUTZEN… SAMBU FAMILIA!\nEZAGUTZEN… SAMBU FAMILIA!2019-03-202019-03-20http://www.eibarugby.com/wp-content/uploads/2018/03/cropped-eibarko-rugby-taldea-logo-blanco.pngEibar Rugby Taldea | Webgune ofizialahttp://www.eibarugby.com/wp-content/uploads/2019/03/img-20190320-wa0026.jpg200px200px\nSambu familia kasu berezi bat da, familia guztia errugbian sartuta baitago. Hiru seme-alabak AVIA Eibar Rugby taldeko jokalari dira, bakoitza kategoria desberdin baten. Lan eta esfortzu askoren adibide garbia dira, eta batez ere, errugbiak ematen dien dibertsioaren adibide.\n· Seme bat eta bi alaba eta hirurak errugbian jokatzen… Nola eramaten duzue hau etxean? Zein iritzi daukazue zuen seme-alaben zaletasun honekiko?\n(Jean Pierre, aita) Pixkat danetik… Poztasuna jokatzen eta disfrutatzen ikusteagatik, kirola egiten dute eta batera, ikasten daude… Eta guztiak ondo jarraitzen duen bitartean… ondo egongo gara. Guk umeekin disfrutatzen dugu, errugbiak hazten laguntzen die.\n(Mamitha, ama) Gustatzen zait nola jokatzen duten eta kirola egitea ondo dago, ez gizentzeko…(jajaja) eta gainera oraingoz ondo eramaten dute klaseekin, nota onak ateratzen dituzte. Ondo goaz.\n· Eibarren zaudeten lehenengo urtetik, hirurak errugbian eman zuten izena… Lehenago errugbian jokatu al duzue? Nork bultzatu zituen besteak?\n(Junior, seme gaztea) Nik jokatu izan nuen errugbian, zapatutan multikiroletan, lehenengo hezkuntzan eta nire kasuan nik aukeratu nuen izena ematea.\n(Oraçao, alaba zaharrena) nire kasuan ez nuen lehenago probatu, baina guztia taldekide batengatik hasi zen, Kaiane. Egun baten errugbiko txandalarekin ikusi nuen eta ea errugbia praktikatzen zuen galdetu nion, nik errugbiaz entzuten nuen eta arraroa egiten zitzaidan, berak probatzera igotzeko esan zidan eta esan nuen: zergatik ez? Gustatu egin zitzaidan eta geratu egin nintzen, nire anaiak jarraitu ninduen eta 3 garenez, bi sartu ezkero hirugarrenak ere sartu beharra dauka, nahi eta nahi ez (jajajaja).\n· Partidarik garrantzitsuenetan presente egon zarete… Nola kudeatzen duzue urduritasuna? Eta zuen seme-alabek jasotzen dituzten kolpeak?\n(Mamitha) Buff… hori bai, kolpeekin etortzen direnean gaizki pasatzen dut, sorbalda irtetzen dela, hezurra apurtuta dagoela, espainean kolpea, belaunak… guztia… oso gaizki pasatzen dut, urduritasunarekin batzutan esaten diet: begira nolako beltzuneak dauzkazuen, utzi beharra daukazue!! Baina eurak gustora daude, ez didate kasurik egiten eta jokatzen jarraitzen dute…\n(Jean Pierre) Beti egoten da urduritasuna partidaren aurretik, estimulagarriak dira, hala ere jokatzera irteten direnean konfiantza osoa daukagu eurongan. Eta harro sentitzen gara.\n· Jokalari gazteak zarete… Etorkizunik ikusten al duzue kirol honetan?\n(Junior) Niretzat ez dauka etorkizunik, niretzat errugbia hobbi bat da, ez konpromesu bat.\n(Maria) Nik errugbian jokatzen dut dibertigarria delako… Batzuetan gogo gehiago daukat beste batzuetan baino… Pertsonen araberakoa da, nire kasuan ez dut serio hartu nahi.\n(Oraçao) Errugbiak nahikotxo aldatu nau, eta bai kontsideratu dezaket etorkizun bezala, nire bigarren etxea da. Nahiz eta beste proiektu batzuk dauzkadan eta Congo-ra itzultzearekin batera, bertan emakumezkoen talde bat osatzeko aukera izango banu benetan postuko nintzateke, ez dut etorkizunean lehentasun bezala ikusten.


ekaina 2018 – K17.eus\nBoltxebike letoniarra, militantea eta idazlea, baina batez ere legalari bezala ezaguna. Gaztetatik izan zuen abokatutzarako joera, 1888an San Petersburgeko Unibertsitatean Zuzenbide karrera bukatu zuen. Unibertsitatea bukatuta, Jaunstravnieki (“Korronte Berria”) deitutako talde marxista batekin egin zuen […]\nDonbassen, Bakhmut aldean, jaiotako militante eta diplomazialari eserista, Moskuko alkateorde izandakoa. Baserritarren familia batean hazia, bere herriko eskolako lehena izan zen eta Moskun pedagogia ikasi zuen. 1901an Unibertsitatetik bota egin zuten protesta batzuetan parte hartzearren. […]\nErrusiar militar kontrairaultzailea, Armada Zuriaren Ipar-Mendebaldeko Fronteko burua. Karrera militarra Aleksandrovski Eskolan egin zuen, eta geroago Goardia Inperialean (elitezko indarretan ere aritu zen). 1892an lotinant-koronel gradua lortu zuen, eta 1896an koronel gradua, eta 1902an dibisio […]\nArmada Berdea, edo Berdeak pluralean, Guda Zibilean nekazal guneetan agertu ziren tokiko armadak ziren, baserritarrez osatutakoak eta klase sozial honen (askotan, “batasun” bezala ikusten zutelarik) eta nekazalgunearen (sarri “tokiko eskualdearekin” identifikatuta) interesa defendatzen zutenak. Egia […]\nIngeniari, asmatzaile, diplomatiko, enpresari eta militante boltxebikea. Siberian, Tobolsk probintzian jaio zen, eta gaztetatik, karrera teknikoa egitea aukeratu zuen: Tiumen hirian lehenbizi eta San Petersburgen gero. 1890.eko hamarkadan jada mugimendu iraultzailean sartua zegoen (Misha Glenny […]\nEzkerreko eserista, Kievko eskaualdean jaioa, noblezia txikiko familia batean. Tradizio iraultzaile batetako familia batean jaio zen, Piotr Kakhovski bere aitona dekabrista (XIX mendeko iraultzaile liberalak ziren dekabristak), exekutatuta hil zena, izan baitzen. Ikasketan San Petersburgen […]\nErrusiar militar kontrairaultzailea, Errusiako Armadaren armadaburua de facto izan zen, eta geroago Armada Zuriaren buruetako bat ere bai. Tradizio militarreko familia batean jaioa izanik, gaztetan karrera militarra hasi zuen, Moskuko Eskola Militarrean. 1877.ean, hogei urterekin […]


2008an BiscayTIK Fundazioa sortu zen, Bizkaiko Foru Aldundikoak sortutako irabazi asmorik gabeko fundazio publikoa, eta bere helburua Teknologia Berrien erabilera arloan udalak modernizatzea eta tokiko administrazio elektroniko alorrean Bizkaia erreferentea bihurtzea da.\nBiscayTIK Fundazioaren xede nagusiak herritarrekiko arretarekin zerikusia duten kudeaketa-praktiketan eta teknologietan ezagutza- bultzatzeko dagokion jarduerak sustatzea Komunikazio-Teknologien bidez, erabiliz, herritarrak Administraziora online hurbiltzea bultzatzeko.\nBiscayTIK proiektu berritzailea da, aitzindaria nazioarteko mailan, eta honako helburu nagusiak ditu:\n-Administrazioa herritarrei hurbildu.\n- Bizkaiko Udalen tresna informatikoak homogeneizatu.\n- Informazio-Teknologien aplikazioan eta Udal Administrazioaren ezagutza eremuan erreferentzia puntu bilakatu Bizkaia; Bake Eder Ezagutza espezializatua Zentroaren laguntzarekin.